Eyalinnye booda n'ekiso asimattuse okuttibwa\nEkyabadde ku matikkira ga Kabaka: Obubaka ...\nBy Herbert Musoke Henry Kasomoko Henry Kasomoko\nBaaguddewo ekigwo okutuuka ku ggwanika ng'omulambo ddala gwa muntu waabwe - Ssaalongo Patrick Zirayo ow'emyaka 32.\nObubonero obuli ku mulambo ne lipoota y'abasawo byakakasizza nti Ssaalongo baatuze mutuge era kiteeberezebwa nti abatemu baamutugidde mu takisi gye baasembye okumulaba ng'alinnya ku siteegi ya UMI okuliraana poliisi ya Jinja Road.\nSsaalongo abadde yaakazaala abalongo emirundi ebiri era baamulesezza abaana abato ennyo; ng'omwana we omukulu asoma P2 ate abalongo abamuddako bali mu Middle (Nursery School) ate abalongo abasembayo bakyayonka.\nBonna baasigadde mu bbanga kubanga ssente ezibabeezaawo, Ssaalongo y'abadde azikola.\nBwe baamaze okumutta, omulambo baagusudde Ssonde nga waakava e Namugongo era emmotoka we yakyukidde n'ekwata erikomawo e Kampala!\nKu Lwokubiri ku ssaawa 4:00 ez'oku makya, Ssaalongo yabadde amalirizza emirimu gye egy'obusuubuzi bw'ente gy'abadde amaze emyaka 13 ng'agikolera mu Lufula y'oku luguudo Old Port Bell (oludda e Luzira).\nYasazeewo okugendako ku mupiira gw'abakola mu Lufula ogutera okubeerawo ku ssaawa nga 5:00 ez'oku makya nga baakamaliriza emirimu.\nOmupiira gwawedde ku ssaawa nga 7:00 ez'emisana kyokka nga ttiimu gy'awagira bagikubye ggoolo 2 ku bwereere era omupiira olwawedde n'agamba banne nti omwaka ogujja ayagala ttiimu bagimukwase agituuse ku buwanguzi.\nKu mupiira ogwo yabaddeko n'abamu ku baganda be b'abadde akola nabo mu Lufula okuli Henry Kabugo ne Jafaly Lubambo.\nKabugo yagambye nti omupiira olwawedde, Ssaalongo n'abasiibula ng'abategeezezza nti addayo waka Mukono kubanga abamuzimbira ennyumba ye empya gy'abadde anaatera okumaliriza e Mukono ku Bbiri (ku lidda e Bugerere) nti baabadde bamukubira amasimu nga balina bye beetaaga abagulire.\nYabanjizza ssente mu bafumbi b'emmere n'abantu abalala be yabadde aguzizza ennyama era bwe yamaze okuzikung'aanya, n'asiibula banne ng'abategeezezza nti baakuddamu okulabagana enkeera.\n"Ffenna yatusiibudde ate bwe yatuuse ku muto waffe Lubambo, n'amugwa mu kifuba emirundi esatu nga bw'amugamba nti ‘Nze ngenze….nze ngenze… nze ngenze!\nTetwategedde nti yabadde atusiibulira ddala kutuva ku maaso" Kabugo bwe yategeezezza Bukedde eggulo.\nWaliwo abaasoose okutegeeza abooluganda nti Ssaalongo yasoose kulinnya bodaboda, wabula oluvannyuma abaamulabye ne bategeeza nti olwafulumye Lufula n'ayita mu kakubo akakozesebwa abeebigere akayita okumpi n'ekizimbe okuli Toyota n'atuuka ku Jinja Road nti era n'asala oluguudo okulinda takisi ezimuzza e Mukono gy'abadde abeera.\nBaasembye okumulaba ng'alinnye takisi gye yayimirizza ng'eva ludda lw'e Kampala era kiteeberezebwa nti yabaddemu babbi, wabula ye teyakitegedde.\nKabugo yategeezezza nti Ssaalongo we yaviiridde mu Lufula yabadde n'ensimbi eziri wakati w'akakadde akamu n'obukadde obubiri.\nJoel Eseri mukulu w'omugenzi yagambye nti omulambo baagusanze guli mu ngoye bulungi era nga zitukula bulungi.\nEngatto nazo zaabadde mu bigere nga tewali kabonero kalaga nsiitaano era nga kiraga nti n'ekifo we baamuttidde kyabadde kiyonjo era bwe baamaze kwe kutwala omulambo e Ssonde ne bayingirako mu kkubo ery'ettaka eritatera kuyisa bantu ne bagusuula okumpi n'amaka agamu era ne bawetera awo emmotoka ne bavuga nga badda ku lw'e Kampala.\nKiteeberezebwa nti omulambo baagusuddewo mu ssaawa nga 9:00 ez'olweggulo era oluvannyuma lw'akaseera akatono, abatuuze baagulabye ne bayita poliisi n'eguggyawo n'egutwala e Mulago.\nOmwogezi wa poliisi mu Uganda, Patrick Onyango agamba nti poliisi we yatuukidde mu kitundu ng'omulambo gusuuliddwa okuliraana amaka g'omutuuze era nga gusibiddwa enkoba ku mikono n'amagulu.\nYagambye nti okunoonyereza kutandise era nga bagguddewo fayiro SD REF: 7/30/07/2019 ey'obutemu ku bantu abatannamanyika era abanoonyezebwa kati. Takisi eyogerwako nayo tennamanyika era baginoonyerezaako.\nYagasseeko nti beekenneenyezza emipiira gy'emmotoka eyakyukiddewo ekikakasa nti omulambo baatutteyo mutwale.\nEnkoba ezaabadde zisibiddwa ku mulambo, poliisi ye yazisumuluddeko ng'egutwala mu ggwanika.\nFlorence Nalubwama maama w'omugenzi yagambye nti amawulire g'okufa kwa mutabani we gaamusenze ali ku ggwanika e Mulago gye yabadde agenze okulaba omulambo gwa mukwano gwe eyatomeddwa mmotoka ku City Square mu Kampala n'afi irawo.\nWakati mu maziga, maama yagambye nti: Omwana wange tabadde na ntalo, nga ne bw'okinyiiza kisajja kyattu kisirika busirisi ne kikuviira! Baakiranze ki, abatemu bano?\nOmulambo gwa Ssaalongo bwe baaguggye e Mulago, gwasoose kutwalibwa mu Lufula basuubuzi banne okugukubako eriiso evvannyuma era Abbey Mugumba, Ssentebe w'ekibiina ekigatta abakinjaagi mu Lufula eno ekya CATIDA, awo we yasinzidde okutegeeza nti Ssaalongo Zirayo abadde musuubuzi ow'empisa atalina mutawaana ku muntu yenna era abadde mukwano gwa bangi.\n"Abadde omu ku bavubuka ab'ekiwago mu Lufula eno kyokka ebbanga ly'amaze ng'akolera mu kifo kino, tetufunanga muntu yenna amulinako buzibu bwonna oba okumuwaabira nti amukozeeko effujjo," Mugumba bwe yagambye n'akubira gavumenti omulanga okunyweza ebyokwerinda, abantu baleme kuttibwa batyo.\nEnkola 4 ezinaayamba abalimi okuyoola ssente


Bukedde Online - Ebyabadde mu nsisinkano ya Museveni n’abakulira poliisi\nGav't etongozza enteekateeka ya 'Pawa Kapo'...\nPulezidenti Museveni asisinkanye akakiiko ka poliisi akafuzi n’alagira abaserikale essira balisse ku kulwanyisa abeekalakaasa mu Kampala.\nMuseveni eyatuuse ku kitebe kya poliisi e Naggulu mu biseera by’amalya g’ekyemisana yalambudde ennyiriri oluvannyuma n’ayingira mu ofiisi y’omuduumizi wa poliisi mu ggwanga Martin Okoth Ochola mu kafubo ke batakkirizzaamu baamawulire.\nBwe yatuuse okwogera eri b’ofiisa ba poliisi abatuula ku kakiiko akafuzi (Police Council) yategeezezza nti ebisinga obungi babikoze wabula kye basaana okussaako essira nga bategeka bye bagenda okukola mu kiseera ekijja kwe kwongera ku muwendo gw’abaserikale abagumbulula abeekalakaasa mu bibuga.\nMuseveni bwe yabadde atandika okwogera ng’ayaniriza abakulu abaabadde batudde okumuliraana, yayogedde ku muduumizi wa poliisi, minisita omubeezi ow’ensonga z’omunda Obiga Kania n’agamba nti mpozzi n’ono omusajja omuto gwe ssimanyi. Wano gwe yasonzeeko yayanguye okweyanjula nti,’ ssebo nze mumyuka wa RCC e Nakawa, Herbert Anderson Burora’.\nLuno lwabadde lutuula lw’akakiiko ka poliisi akafuzi olw’omulundi ogwa 25 kyokka gwabadde mulundi gwa Pulezidenti Museveni ogusookedde ddala okwogerako eri akakiiko kano.\nOchola yategeezezza Pulezidenti nti baabadde bateesa ku nsonga ez’enjawulo omuli okusoomoozebwa kwe baamwanjulira omwaka oguwedde.\nEbimu ku bibasoomooza bye yayogeddeko kuliko; okwongera ku muwendo gw’abaserikale abakola emirimu, okwongera okutendeka abaserikale, obutafuna ssente zimala kukola mirimu n’obutaba na tekinologiya amala okulwanyisa buzzi bw’emisango.\nYeebazizza ebimu ku bikoleddwa era n’ategeeza nti ekizimbe we bagenda okussa ebyuma kwe balabira kkamera eziri ku nguudo bye zikutte kiwedde n’amusaba akomewo nga November 28 okukiggulawo.\nMu kwanukula Pulezidenti yabasabye okwanguwa okussa mu nkola tekinologiya gwe baakafunako kibayambe okukola obulungi emirimu gyabwe n’okukendeeza ku nsimbi ze basaasaanya.\nOkugeza yagambye nti kkamera bwe zibeera ku nguudo tezigenda kusaba kyamisana oba okuziwa caayi nga bwe kibeera ng’abaserikale bayimiriddeko.\nYayongeddeko nti poliisi esaana ekole nga bwe baakola mu magye okuzimba essomero lya siniya ‘Police Secondary School’, nga buli muserikale atwalayo abaana bana bwe basukkamu ng’abasasulira.\nYalagidde abaserikale ba poliisi okufaayo okukola ekituufu n’agamba nti okugeza yeewuunyizza bwe yasomye mu mawulire n’alaba nga waliwo nnannyini ssomero abadde akabassanya abayizi kyokka olwamukutte ne bamuyimbula.\nN’agamba nti eno ensonga agenda kugirondoola ye kennyini akakase oba poliisi ye yamutadde oba kkooti akimanye oba waliyo omuntu ali waggulu w’amateeka. N’ategeeza nti poliisi eriwo kukuuma bantu n’ebyabwe.


Bukedde Online - Regional Tier Mmengo egiwa byoya bya nswa - Mayiga\nAb'e Mawogola baasuze beesunga Matikkira g...\nAdded 31st July 2014\nNga tukuza Amatikkira ga Ssaabasajja ag’omulundi ogwa 21, Katikkiro Charles Peter Mayiga alaze ensonga ttaano lwaki Mmengo yagaana okukkiriza enfuga eya ‘regional tier’ n’alambika Buganda ey’enkya bw’eneebeera mu mboozi ne Dickson Kulumba\nKiki ky’ojjukira ku Matikkira ga Kabaka era lwaki ng’Obuganda tusaanye okugakuza?\nOkukuza Amatikkira ga Kabaka kubeera kuggumiza nsonga egamba nti Buganda Bwakabaka era Kabaka kye kitikkiro kyabwo.\nMu bulamu obwa bulijjo tukuza emikolo egy’enjawulo naddala amazaalibwa, naffe tujjukira Amatikkira ng’akabonero k’okuzzibwawo kw’Obwakabaka bwa Buganda.\nBwe buno Obwakabaka bwe mwali mwagala okuddawo?\nObwakabaka bwe twali twagala tebunnaddawo kyokka obeerawo ne by’otandikirako. Olukiiko lwa Buganda lulina okukola emirimu gyalwo gye lulina okutuukiriza okuteeka ebiteeso ne bikola ku mbeera z’abantu. Olukiiko lw’Abataka nalwo lulina okukola egyalwo nga bwe kyabanga edda. Ate Obwakabaka bwandibadde bukola ku nsonga zaabwo ne tutalinda kukaabirira buyambi ku nsonga ez’enjawulo. Naye mu kulaba kwange wadde kiri bwe kityo tutambuddeko, buli kimu kizimbibwa mpolampola.\nKimaze okweyoleka oluvannyuma lw’emyaka kati egisusse 28 nti Buganda tejja kufuna nfuga ya Federo, kyokka enkola ya ‘Regional Tier’ mw’eri mu nnongoosereza ya Ssemateeka wa 2005. Lwaki Buganda tekkiriza n’esooka egenda n’enkola eno?\nBuganda yeekengera enkola ya ‘Ligyoni ttiya’ mu nsonga ttaano; engeri Katikkiro gye yalambikibwa okulondebwamu ekontana n’ennono zaffe; obuyinza obuweebwa Pulezidenti mu Ssemateeka okweddiza ekitundu kyonna mu Uganda singa abeera alabyeyo obuzibu kibi nnyo.\nEnsonga y’ettaka yali ekwatiddwa bubi ng’ettaka mu Buganda teriri mu mikono gyayo; tewaliiwo ngeri ya ssimba erambulula engeri gavumenti eno (eya ligyoni) mw’eyinza kuyita okufuna ensimbi ezigitambuza nga kino Abaganda bakiraba ng’abagenda okudda mu kusabiriza n’okukubanga amavi awantu (mu gavumenti eya wakati) okufunawo ssente.\nEkirala mwalimu akawaayiro nga kalese Disitulikiti mu Buganda nga ziyita butereevu e Mmengo ne zigenda e Nakasero ( Gavumenti eya wakati). Ng’ate twali twagala Disitulikiti zonna mu Buganda zituuke e Mmengo aziyunge ku gavumenti eya wakati. Bwe weetegereza ng’okugaba obuyinza nga bino tobirina obeera na byoya bya nswa!\nGavumenti ya wakati yakkiriza okusasula abakulembeze b’ensikirano obukadde butaano buli mwezi ng’omusaala. Mmengo yagaana ssente zino okusasulwa Kabaka naye mu kulaba kwo yandisasuddwa mmeka?\nFfe nga Buganda tetwetaaga musaala gulabibwa ng’okuyamba omukulembeze okugenda okugula ennyaanya mu katale. Kye twetaaga gwe mutemwa ogusobozesa gavumenti ya Kabaka okutambuza emirimu gyayo, okugeza okukola ku byobulamu, okulongoosa amasomero n’okutumbula ebyenjigiriza, ebyobulimi n’ebirala.\nMu nnono yaffe, Kabaka talina musaala era mwe tuyinza okumulabirira y’Enkuluze. Eno buli kadde omutemwa gwayo tuguteekateeka era omwo Gavumenti bw’eba mw’eteeka ssente, kitegeerekeka.\nMu South Afrika, balina enkola nnungi nti buli mwaka, Gavumenti ebeera n’omutemwa oguweebwa Obwakabaka bw’ebitundu ebyo ne buddukanya emirimu gyabwo kubanga ate mwe muva ensimbi ezigenda waggulu n’olwekyo enkola singa y’ekolebwa wano kibeera kirungi. Gavumenti n’evaayo n’etegeeza nti mu bajeti yammwe ey’omwaka guno, mu byobulamu, tugenda kuteekamu ensimbi bwe ziti n’ebirala bwe bityo, ekyo kiba kirungi\nSinga obukadde obutaano bw’aggyibwayo ne buteekebwa mu pulojekiti ez’okwekulaakulanya, Buganda yandibadde terina w’etambuddeko?\nObukadde obutaano buno tebulina kye bwandikoze, ate bwandikoze pulojekiti ki ddala okuggyako okugula ennyaanya mu katale?\nAbantu abamu ennaku zino balina ekirowoozo nti Obwakabaka bwaffe bwandikutte ekkubo ng’erya Aga Khan, Obwakabaka bwe businga kubeera mu busuubuzi. Ggwe olowooza otya?\nEnkola Aga Khan gy’atambuzaamu emirimu gye nnungi kubanga alina eby’okwekulaakulanya bingi. Alina kkampuni za yinsuwa, ez’amawulire n’endala. Wabula obutafaananako naffe, Buganda erina w’esangibwa ku maapu y’ensi yonna, ye Aga Khan ekikye eringa ddiini naye enkulaakulana gy’atuuseeko naffe tugirowoozaako.\nOkubeera n’Obwakabaka obulina ebintu eby’enjawulo omuva ensimbi ezirabirira emirimu gyabwo nga kino singa kitukibwako, tubeera mu kwesiima kwa maanyi okusinga Aga Khan atalina kifo kyankalakalira nti buno bwe Bwakabaka bwe.\nBw’otunuulira entandikwa ya Aga Khan eva mu 1959, bwe yali e Tanzania eyo era bwe yali ku kabaga k’amazaalibwa ge ne basalawo okukung’aanya buli kyabugagga kyonna kye balina ne bakiteeka wamu, obukomo obwa zaabu n’ebirala era oluvannyuma mwe mwava ensimbi ezikoze obugagga obwo bwonna bw’alina. Naffe enkola ey’ettoffaali tusuubira ejja kutuyamba okuzimba Buganda okudda ku ntikko.\nAbantu abamu balowooza nti Mmengo yateekamu obugayaavu: Buganda erina ettaka ddene naye terikozesebwa sso nga twanditaddeko ffaamu , obukolero obutono n’obulimi obw’omulembe.Ggwe olowooza otya?\nEttaka Obwakabaka lye bulina, erisinga liriko abantu ate nno bwe bawulira mayiro 350 na lino ekyakazzibwa ne kirowoozebwa nti Obwakabaka bulina ettaka ddene naye nga si bwe kiri. Nkakasa nti ebyogeza abantu bwe batyo kwe kubeera nti baagala nnyo okulaba Buganda ekulaakulana wabula waliwo ebyetaaga okusookerwako era kaweefube aliwo ensangi zino kwe kuzzaawo ebyo ebirabika ebiragira ddala nti Buganda Bwakabaka, okugeza Amasiro, Embiri n’ebirala.\nTekijja kukola makulu okulima obummonde ng’ate Kabaka asula mu Lubiri olulabika obubi, Amasiro nga gaggya, Bassekabaka bakubwa enkuba. Enkulaakulana tugiriko nnyo era ebiseera eby’omu maaso ebya Buganda bitangaavu, tujja kugguka we twagala.\nMu kulaba kwo biki mu kiseera kino ebifuula Obwakabaka bwa Buganda obw’omugaso eri abantu baabwo?\nOkusooka Kabaka kitaffe w’ali era atufaako nga bwolaba nti amaka okuggumira nga taata mw’ali. Tulina Ebika era Kabaka ye Ssaabataka ekitegeza nti ennono yaffe eriko agirabirira. Emirimu mingi Obwakabaka bwe giwa abantu baabwo nga bw’otunuulira wano ku Bulange- abavubuka bangi baweereddwa emirimu. Ebyobulamu bifiiriiddwaako nnyo - Nnaabagereka mumulaba byonna by’akola ate mu byenjigiriza, Kabaka yatandikawo Muteesa I Royal University nga byonna byakutumbula embeera z’abantu be. Bino biraga nti Obwakabaka bulina omugaso munene eri abantu baabwo. Mu Kabaka mwe tukumidde olulimi lwaffe, Oluganda kyandibadde kisoboka okusaanawo singa Kabaka teyadda.\nBuganda ne Uganda bwe bwandibadde bufumbo, kiki ekisobola okubuwangaaza?\nEkiyinza okuwangaaza obufumbo buno, kuwahhana kitiibwa. Ne bwe buba obufumbo buno obwa bulijjo, bwe watabeerawo kuwahhana kitiibwa, tebuwangaala. Okuwahhana ekitiibwa kitegeeza nti owuliriza munno ky’agamba. Tukimanyi nti obuyinza obw’ebyobufuzi buli mu gavumenti eya wakati, Buganda bw’egigamba nti ffe twagala kufugibwa bwe tuti, ebeera erina okuwuliriza kye tugamba naffe bwe tutyo naye si kufukaamiriranga muntu buli kiseera.\nOluvannyuma lw’endagaano y’okutegeeragana ne Gavumenti eya wakati kati ate Abaganda baagala ki?\nEnsonga y’okubanja byonna Ebyaffe ngiriko nnyo kyokka sseetaaga buli kadde kubeera mu kaleegabikya ka kubanja. Nkola ebirina okutambula kyokka nga bwe mmanja. Era omuntu okugamba nti ebintu byonna ebibanjibwa birina okujja mu mwaka gumu olw’okuba nze ndiwo, abeera yeerabidde era ng’abuuse ensonga nnyingi ezizze zibeerawo mu ggwanga lino naddala Obwakabaka bukya buzzibwawo.\nOmwaka oguwedde, ekirabo ky’Amatikkira kwali kuteeka mukono ku ndagaano wakati wa Mmengo ne Gavumenti eya wakati. Kirabo ki kye tuba tusuubira omulundi guno?\nEkirabo ekisooka kye tufunye ye bbugwe ku Masiro e Kasubi okuggwa, Amasiro g’e Wamala kumpi gawedde, bino biraga ennono n’amagezi gaffe ag’enkukunala. Ebyapa 213 twabifuna mu ndagaano eri gye twassaako omukono omwaka guli. Kabaka yalambudde Bugerere, ekizimbe Masengere tukitandise nga kyekirabo ndowooza ekiriba ekya 2015. Amatikkira g’omwaka ogujja we ganaatuukira osanga Kabaka anaaba alambudde Buluuli.\nObubaka bwo obusembayo eri abantu ba Buganda\nNneebaza abantu ba Buganda olw’okujjumbira bye tuzze tubagamba kubanga mu kulambula kwe nkola mu ttoffaali okwetooloola Amasaza gonna okuggyako Buvuma n’e Ssese, nsanze ng’abantu bali ku mulamwa gw’ebyo bulijjo bye tubagamba ne kindaga nti bategedde kye balina okukola okuyimirizaawo Buganda.\nBwe mbeera ku ttoffaali, sibeera ku ssente zokka ng’abantu abasinga bwe balowooza wabula mbeera ndaba embeera y’abantu mwe bali, ntuusa obubaka bwa Kabaka eri abantu be, okubagamba okunywerera kw’ebyo by’abagamba, okufaayo okukulaakulanya Obwakabaka.\nRegional Tier Mmengo egiwa byoya bya nswa\nSpice Diana, Vinka ne Lydia Jazmine buli omu awera kumugga munne.


Bukedde Online - Minisita Ssempijja alaze byatandikirako okukola\nOmwana abadde azannyisa ekibiriiti asanyizzaawo...\nURA eggadde essomero n’ekkolero lya walagi...\nSsempijja ng’ali ku mwalo Kamuwunga.\nMINISITA omupya ow'Ebyobulimi, Obulunzi n'Obuvubi, Vincent Bamulangaki Ssempijja ayanjudde by’agenda okusimbako essira ng’atandise okukakkalabya emirimu gye.\nMu kiseera kye kimu, Bannamasaka okuli n’abakungu beeyiye mu mu maka ge mu Kapere Cell e Lukaya mu disitulikiti y'e Kalungu ne bamukulisa okugwa mu bintu n’akwasibwa ofiisi ennene okusinga gy’abaddemu.\nSsempijja, abadde minisita omubeezi ow’ebyobulimi, agambye nti tatidde ofiisi emukwasiddwa kubanga aludde ng’alondoola ebintu Pulezidenti by’ayagala n’agumya Bannayuganda nti agenda kubaweereza baleme kujula. Abaamukyalidde kwabaddeko akulira abakozi mu Kalungu, Davis Ddembe, ssentebe wa LC V, Richard Kyabaggu ne Town Clerk wa Lukaya, Aisha Kitenda n’abalala era oluvannyuma yabalambuzza pulojekiti z’ebyobulimi z’addukanyiza mu maka ge.\nMinisita yategeezezza nti, abalimi abanaalamula mu kisanja kye balina okubeera ku mulembe nga bagimusa ennimiro zaabwe n’okuzikuuma nga temuli muddo kuba bwe gunyuunyunta ebirime n’amakungula geeveera. "Ng'enda kunnyikiza emisomo mu balimi okubaggyamu endowooza ezibasigwamu abeenoonyeza ebyabwe ne babaggya ku mulamwa kubaemmwaanyi gy'okomya okugirabirira obulungi n'amakungula agateesalako kuba tekamiza," Ssempijja bwe yakkaatirizza.\nN’agattako nti balina okusiga ensigo entuufu n’okusimba mu biseera ebituufu n’abasobola batandike okufukirira mu biseera by’ekyeya kuba n’akatale we kasingira okubeera waggulu. Ku bisolo, Ssempijja agamba nti, abalunzi bateekwa okuwa ebiseera amalundiro gaabwe n’anokolayo embizzi n’enkoko by’agambye nti bw’olegezaamu oyinza okukifuuwa ng’okizza munda naddala ng’obulwadde buzizinze.\nMinisita eyatuuseeko ne ku mwalo gw’e Kamuwunga oguli ku nnyanja Nalubaale mu Lwera agambye nti, ennyanja eteekwa okuvubwamu ebyennyanja ebikuze. Wabula yalabudde abalya enguzi ku bavubi abatatuukiriza mateeka nti ekyo bakikomye kuba ye ebintu byonna ayagala bitambulire mu musana n’obwerufu.\n“Mmanyi aboogezi boogera bingi naye ffe twetaaga bakozi omutali muzannyo. N’oluvannyuma bye tunaaba tukoze kwe banaasinziira okutuwa obubonero era mulinde mujja kulaba Ssempijja y’ani?’ bwe yakkaatirizza.\nSsempijja yasuubizza okukwatagana ne minisitule endala n’abakulembeze ku mitendera gyonna okulaba ng’obulimi, obuvubi n’obulunzi ng’abantu bamanyisibwa n’okuweebwa amagezi aganaabasobozesa okubigaggawaliramu.\nAbasimattuse akabenje Museveni abayiyeemu obukadde 3 buli omu: Bacamuse


Bukedde Online - Omukazi afumitiddwa ebiso n'afiirawo\nOwa bodaboda asse bbebi wa muganzi we\nKitalo ! Gwe bakwatidde mu bwenzi yegasse...\nAbatuuze nga bakuhhaanidde awaabadde obutemu. Mu katono ye mugenzi bw’abadde afaanana.\nABATEMU baayingiridde omukazi asula yekka mu nju ne bamusogga ebiso, ebyamusse ne badduka. Ettemu lino litabudde abatuuze kuba omukazi gwe basse si mugagga nti alina ebintu ne basaba poliisi esitukiremu enoonye abatemu.\nBetty Ate, 38, abadde abeera ku kyalo Kitoolo, Najjembe mu disitulikiti y’e Buikwe, yattiddwa mu kiro ekyakeesezza eggulo ng’abatemu tebalina kintu kyonna kye baatutte. Omugenzi abadde asula yekka mu muzigo gwe yapangisa, ku kyalo kwe bamuzaala okuva bwe yanoba ewa bba. Abatuuze bagamba nti omugenzi abadde talina mulimu gwa nkalakkalira gw’akola okuggyako okunoga amayirungi n’agatunda.\nKyokka abadde amanyiddwa nti awoomerwa omwenge ng’abantu bano batera okubeera nabo. Omuwala gwe babadde bakola naye, Suzan Namusisi yagambye nti, yakedde okugenda okuzuukusa Ate, nga bwe baabadde bakkaanyizza eggulolimu kyokka yakanze kumuyita nga tamuddamu. “Nga wayiseewo ebbanga, nawaliriziddwa okusindika oluggi, era nneekanze okulaba ng’omukono gwe gujjudde omusaayi”, Namusisi bwe yategeezezza.\nN’agamba nti teyasoose kutegeera nti afudde wabula yayise abantu bamutaase bamutwale mu ddwaaliro, kyokka baagenze okumutuukako ng’afudde. Abatuuze baayise poliisi y’e Lugazi eyazze n’eyingira mu nju omulambo mwe gwabadde n’egutwala mu ggwanika mu ddwaaliro ly’e Kawolo.\nPoliisi yaggyeeko abantu sitetimenti okuzuula ekyabaddewo n’okubayamba mu kubuuliriza kwabwe. Omugenzi yabadde n’ekiwundu ku mukono n’ekisambi kyokka nga n’ensingo yabadde erabika nga gye baanyodde.\nOkuttibwa kwa Ate, kutiisizza abatuuze kuba abatemu tebalina kintu kyonna kye baatutte nga newankubadde ennyumba za mizigo abantu abaliraanyeewo tewali yawulidde ng’obutemu bukolebwa.


Bukedde Online - Dr. Muyingo alaze abavubuka engeri y’okulwanyisa obwavu\nOmujaasi abadde atambuliza emmundu mu kidomola bamukutte ku by'okutta...\nDr. Muyingo alaze abavubuka engeri y’okulwanyisa obwavu\nAba DP, UPC ne JEEMA bawagidde Amama Mbabazi...\nOmwana gwe baakubye emiggo addukidde ku poliisi...\nMINISITA omubeezi ow’Ebyenjigiriza ebisookerwako, Dr. John Chrysestom Muyingo, akubirizza abavubuka obuteesamba byabulimi n’obulunzi bwe baba baakweggya mu bwavu.\nMu kusaala Iddi y’okusala ebisolo ku Lwokuna ku muzikiti e Bamunaanika, Dr. Muyingo, era omubaka w’ekitundu kino mu Palamenti, yagambye nti, “Ekisanja ekiwedde tubadde tufuba okusomesa abaana, okulabirira bakadde baffe, okulongoosa enguudo, okuddaabiriza amasinzizo n’ebirala. Kyokka ekizibu ekiriwo mu kiseera kino kya mirimu naddala eri bannaffe abavubuka.”\nYagambye nti mu kaweefube w’okwagazisa abavubuka okwenyigira mu byobulimi, abo abaliko we balimira baweereddwa ebbomba n’ensigo okubayambako mu mulimu gwaabwe. Yagasseeko nti, “Tugenda kuteekawo ffaamu ey’ekyokulabirako e Kakoola okusobozesa abalimi naddala abavubuka okugendangako okubeerako bye bayigirako tusobole okukwata olutalo lw’obwavu entegetege.”\nBino yabyogedde mu lukuhhaana oluvannyuma lw’okusaala, Abasiraamu gye baamutuumidde n’erinnya lya Jafari era bakira buli ky’ayogera nga bakiwereekereza n’engalo ssaako emizira!\nOmuyambi w’e ow’ebyobufuzi, William Mwebe yategeezezza nti okulwanyisa obwavu mu bavubuka kuzze kukolwako bwe yatandika okugaba bodaboda eri abavubuka mu magombolola ataano agali mu Bamunaanika omuli ab’e Kiziri - Bugema (Kalagala) abaweebwa pikipiki ebbiri, e Ziroobwe n’e Wabitungulu pikipiki bbiri ate ab’e Kikyusa, Ssekamuli n’e Bamunaanika bodaboda emu era enteekateeka eno ya kugenda mu maaso.\nEbirala ebiri mu nteekateeka y’okugonjoola ekizibu ky’ebbula ly’emirimu kwe kussa abavubuka mu matendekero g’ebyemikono, bagende okufulumayo nga baliko bye basobola okwekolera.\nMu kitundu kino muteereddwaamu amatendekero g’ebyemikono okuli; Mirembe Vocational Busiika - Kalagala, Bwavu Mpologoma e Kibiriizi e Bamunaanika, sso ng’ettendekero eddala Gavumenti erizimba Mulajje mu Muluka gw’e Kyampisi mu ggombolola y’e Bamunaanika.\nKu ludda lw’Ebyenjigiriza, Dr. Muyingo yategeezezza ab’e Bamunaanika nti abaana baabwe munaana (8) abakola obulungi ku S6 basobola okuweebwa ebifo mu yunivasite e Mbarara okusoma obusawo ate 12 baayiseemu okufuna looni za Gavumenti okusoma emisomo egy’enjawulo mu yunivasite ze baagala.\nMu ngeri y’emu, Dr. Muyingo yasabye amasomero gonna aga Pulayimale mu kitundu okutandika n’omwaka ogujja okutandika ebibiina bya nnassale kubanga enkola eno y’egenda okuyamba okugunjula n’okuyigiriza abaana ebintu eby’enjawulo ebyetaagibwa mu bulamu nga bakyali bato.\nYe ssentebe w’eggombolola y’e Bamunaanika, Stephen Ssebidde yasabye Muyingo, eyamaze okuyingira ekibiina kya NRM, okwongera okubasakira ebintu ebiwera okuva mu Gavumenti.\nOlukuhhaana luno lwetabiddwaako ne Ssentebe w’eggombolola y’e Kalagala, Abdallah Luboyera n’abalala mu mitendera egy’enjawulo.\nMu kusaala okwabadde mu muzikiti e Bamunaanika, Imaamu waagwo Sheikh Edirisa Muyanda yaloopedde Dr. Muyingo ng’omuzikiti gwabwe bwe gwafuuka ekisulo ky’ebisolo ebyegazaanyizaamu olw’abatuuze obutabisiba.\nMu kwanukula, Dr. Muyingo yabawadde 2,400,000/- bazikozese okugula akatimba akanaasiba olukomera okwetoolooza ettaka ly’omuzikiti guno.\nOmujaasi abadde atambuliza emmundu...\nOmujaasi abadde atambuliza emmundu mu kidomola bamukutte ku by'okutta aba Mobile money


Bukedde Online - Beefudde abasawo ne bamufera obukadde 15\nPOLIISI e Kyotera ekutte abeeyita abasawo b'ekinnnasi abafere ku bigambibwa nti balina omukyala Faridah Nansubuga 37, gwe baafeze ne bamunyaga obukadde 15.\nAbakwate kuliko Hakim Walukagga eyeeyita Jjajja Kkuboggazi , Musaazi eyeeyita Jjajja Musambwa n'omulala eyeeyita Jjajja Bamweyana so ng'abalala okuli ssaalongo Buulu Ntege ow'e Kibonzi-Nabigasa eyasendasenda omukyala ono okumutuusa ku banne, baliira ku nsiko.\nNansubuga yagambye nti yalina ekirabo ky'emmere ekyamaanyi mu kabuga k'e Kiwangala mu disitulikiti y'e Lwengo akayitibwa Allahu Akbar Hallal Hotel. Omu ku bafere ayitibwa ssaalongo Buulu Ntege yasooka kubeera kasitoma we nnyo ne yeefuula mukwano gwe ng'amuwa amagezi okubaako gye yeetambulira ayongere okufuna ssente.\n‘OMUFERE ANSENDASENDA' Nansubuga yagambye nti Ntege yatandika na kumuwola ssente naye n'amwesiga. Ntege yamunnyonnyola nti ye okubeera ne ssente yasooka kwetambulirako n'atta emikago n'emisambwa.\nYagambye nti Ntege yamupererza okumala ebbanga ekyavaamu n'akkiriza amutwale. Baagenda e Namiryango mu ggombolola y'e Nabigasa e Kyotera gye yamugamba nti gy'alinnyira olusozi okwali ebiyinja ebinene.\nNansubuga yagambye nti Ntege yagamba abasamize be yasanga ku lusozi nti abaleetedde omuzzukulu bakole ku nsonga ze afune obugagga nga bwe baamuwa (Ntege).\n"Baatandika okunkolako emikolo kyokka ne bandagira nsooke ndeete obukadde 15 bankolere ku nsonga zange," Nansubuga bwe yayongeddeko. Yagambye nti ‘emisambwa yasooka kugisaba obukadde 50 ne bamutegeeza nti obusente butono baagala bamuwe obukadde nga 500 agende yeeyagale.\nKyazuuliddwa nti omu ku bano y'abadde yeekweka emabega w'ejjinja n'ayogera ng'omusambwa alowoozese gwe baba baleese okufera mbu musambwa gwe gwogedde! Nansubuga yannyonnyodde nti Ntege yamuteeka ku puleesa n'amugamba anoonye ssente ze bamusabye okukkakkana ng'atunze amaka ge ku bukadde 9, ekibanja kye n'okwewola ssente mu bbanka asobole okuweza ensimbi ezaamusabibwa.\nBAMUWA ENNAKU Z'OKUGAGGAWALA\nYategeezezza nti baamuwa ennaku mw'alina okuddirayo afune obugagga bwe mu nsawo gye baamutuma ne bamukuutira obutabaako muntu gw'abitegeezaako.\nBaamutambuza okumala akaseera era ekyasembyeyo ng'alaba bigaanyi baamukubira essimu ne bamutegeeza nti kati emisambwa gikkirizza okumuwa obugagga ne bamusaba abaweereze akakadde k'ensimbi akalala bagule ente eyookubaaga, agendeyo ku lusozi yekka naye kye yakola.\nOluvannyuma lw'okumuyisa mu mitendera gyonna,omu ku bo gwe yagambye nti ye Musaazi n'amugamba nti emisambwa gyagala asooke yeegatte naye olwo byonna biggwe.\nYalumiriza nti waaliwo omupango gw'okumuttira mu nsiko ku lusozi luno. Nansubuga yagambye nti yeesimattudde ku musamize n'adduka olwo n'abafere ne balinnya mmotoka ne badduka kyokka ne yeetegerezaako omu ayitibwa Hakim Walukagga nga naye yamulabanga nga kasitooma ku wooteeri ye.\nEnsonga yazitutte ku poliisi eyasitukiddemu n'ekwata Walukagga ne Musaazi ate omulala eyeeyitajjajja Bamweyana n'emukwatwa nga yeefudde azze okweyimirira banne.Ssaalongo Buulu Ntege n'abalala bakyanoonyezebwa.\nAbatuuze ababeera okumpi n'ekifo kino baagambye nti tebawulirangako musambwa gwonna mu kyo naye bazze bawulira abantu ab'enjawulo abakukkuluma nti bababbyeeko ssente zaabwe.\nOmuduumizi wa poliisi mu Kyotera, Abbey Ngwiire yategeezezza nti abakwate bagguddwaako ogw'obufere n'obubbi era bagenda kutwalibwa mu kkooti bavunaanibwe ng'okunoonyereza bwe kugenda mu maaso.\nExpress ekomyewo kuyigga bubonero\nVilla ne URA baakwepiima mu liigi


Ssabawandiisi Lumumba: Enkola y’okusimba mu mugongo mu kamyufu ka NRM tukyagiriko nnyo – Watchdog Uganda\nLumumba nabamu ku Bakyala be Kasese ababadde mu lusilika lwa NRM\nSSABAWANDIISI we kibiina kya NRM Justine Kasule Lumumba akinoganyizza nti enkola y’okusimba mu mugongo mu kulonda akamyufu ka NRM tegenda kukyuka nga abamu bwe babadde bagamba, nagamba nti bakizudde nga yesinga obulungi kubanga egenda kukendeeza ku mivuyo.\n“Okulonda okwaggwa twafuna ebizibu bingi nnyo nga ekibiina, era bangi ku baali beesimbyewo ne batandika okwemulugunya ekyaleetera nabamu okwesimbawo nga abantu nga kino kyakosa ekibiina mu ngeri ezitali zimu, naye kati twasalawo okulonda kwamumugongo tewali kigenda kukyuka kubanga twakizuula nti enkola eno eggwanga bwe lyagikozesa mu kulonda kwa LC 1 buli kimu kyatambula bulungi ate nga tekyetagisa nsimbi nnyingi” Lumumba bwe yagambye.\nYagambye nti okulonda nga bakozesa obupapula kyaleetawo ebizibu bingi omwali n’okubba obululu bannakibiina abaali beesimbyewo ne bawaaba emisango mingi, nti naye kati enkola y’okusimba mu mugongo balaba elimu amazima era yeegenda okukozesebwa mu kulonda kwa 2020 okwekibiina.\nOkwogera bino yabadde mu lusilika lwe kibiina kya NRM abali mu kitundu kye Kasese olwamaze ennaku 3 ku ssomero lya Rwenzori High School mu Ibanda Town Council.\nLumumba yenyamidde olw’abantu ba NRM mu kitundu kye Kasese okukkiriza ab’oludda oluvuganya okubatwalako ebifo byonna, nabajjukiza nti ekitundu kye Rwenzoori kye kyasooka okuwagira NRM nga ebitundu ebilala tebinaba neyewunya lwaki abantu be Kasese baasalawo okulinnya mu nsuwa yaabwe ne bayiwa amazzi agaalimu gonna.\n“Kati tuli mu kunoonya sente ezigenda okutuuza olukiiko ttaba miruka olwe kibiina mwenna mujje tusobole okusalira awamu amagezi agagenda okutwala ekibiina kyaffe mu maaso” Lumumba bwe yayongeddeko.\nBbo bannaNRM bamusabye ategeeze omukulembeze we Ggwanga nti betaaga ettaka lyabwe yiika eziwerera ddala 650 ezisangibwa e Mubuku liweebwe abavubuka , Abakyala n’abaliko obulemu libayambe okwekulakulanya.\n2nd April 2019 at 09:26\n18th September 2017 at 15:05


Bukedde Online - Ag'emugga lwe galemesa abaagalana okunyumirwa omukwano\n“BULAADI nkubuulire..., ddeemu gwe nafunye atuuse okunnema lwa g’emugga. Nnali ngaagala naye gano gansusseeko ne byenkola mba sibitegeera...”\nBano baasangiddwa nga banyumirwa obulamu mu mazzi ku bbiici emu ku lw’e Ntebe gye buvuddeko.\nEbyo bye bimu ku bigambo bye nnawulidde mu mboozi y’abavubuka abaabadde banvaako emabega mu bitundu by’e Kireka.\nKino kyanzijukizizza enjogera y’Abaganda egamba nti, ‘Ebiririra n’etewunya,’ wabula ng’omuvubuka ono alabika ate eby’okubiririra bimumalako emirembe.\nEkizibu nti abawala n’abakazi batono abayinza okukkiriza nti ssinga ag’emugga gayitirira gatamya abasajja omuzannyo gw’abakulu.\nEno y’ensonga lwaki abawala n’abakazi ensangi zino basiiba banywa ebiwooma n’ebikaawa ssaako okwesonseka mu bukyala eddagala ezzungu n’ery’ekinnansi nga banoonya okufuna ttaapu ezifukumula amazzi olwo abasajja baabwe basobole okubatenda nga bwe baaweza ‘kiyira’!\nEdith Mukisa, omukugu mu kubudaabuda abaagalana n’abafumbo agamba nti oluusi omukazi bw’ayitiriza ag’emugga ayinza okulemesa munne omukwano anti nga talina w’atandikira. Ate bw’asangibwa nga mucaafu kiyitirira.\nAgattako nti abakyala ba njawulo. Abamu balina ag’emugga mangi abalala matono naye nga buli omu alina obusobozi okugafuna nga kiva mu bwagazi bw’afunye n’engeri omusajja gy’amukuttemu.\nAgamba nti omusajja bw’ayagala okwegatta afunirawo obwagazi naye ku bakazi okuta amazzi ne gatuuka mu bukyala, obwongo bwe buteekwa okuba nga buteredde bulungi mu layini y’okwegatta.\n“Akakukufa okusibuka abalongo y’entabiro y’obwagazi bw’omukazi, era ssinga omusajja akaweeweeta bulungi mu ngeri entuufu, kizibu omukazi obutafuna mazzi, kubanga abeera afunye obwagazi.”\nENGERI AMAZZI AMANGI GYE GALEMESA OKUNYUMIRWA:\nMukisa agamba nti amazzi agava mu kakukufa si ge gamu n’agava mu bisenge by’obukyala.\nAmazzi agava mu kakukufa gajja n’amaanyi mangi era galina engeri gye ‘galeekaanamu’ oluusi ekiyisa obubi abasajja abamu naddala abatagaagala, ne gabatta muudu.\nAyongerako nti amazzi ag’ekika kino bwe gasanga omukazi atamanyi bya kwetegeka ng’alina enkumbi eziwera era nga zimuli kumpi awo, muyinza okwetamwa eby’okwegatta.\nOmukazi owa ttaapu eziyiwa ennyo ateekeddwa okubeera n’enkumbi ennene ddala esobola okunywa amazzi ago baleme kusigala mu kitaba nga bageebaseemu.\nKino era kiyamba n’obutayanika mufaliso buli kiseera. Mukisa era agamba nti omukazi alina amazzi amangi kizibu okukkuta akaboozi naddala ng’omusajja talina bukugu mu ngeri y’okukwatamu omukazi ow’ekika ekyo.\nKino kibaawo kubanga omusajja ayinza okulemwa okutereera munda, mu bukyala omukazi ne yeesanga nga tamuwulira, kubanga amazzi gaba mangi nga kizibu ebisenge by’obukyala okukwata omusajja okumunyweza.\nOYINZA OKUKOMA KU MAZZI GANO ERA OTYA?\nMukisa agamba nti amazzi gonna agava mu bukyala tewali ngeri yonna omukazi gy’ayinza kugakomako kubanga kyabutonde, galinga maziga. Waliwo abalina amangi nga banyigako katono ne gayiika, sso ng’abalala bagaggya wala.\nALINA AMANGI YEETEGEKA ATYA?\nMulina okubeera n’enkumbi ennene eyenkana ekitundu ky’essuuka, oba ettawulo, gy’osooka okwala wansi, olwo n’olyoka ogattako enkumbi zino eza bulijjo, eziyonja.\nOba musobola okuteeka akaveera wansi ku mufaliso okwewala okugutobya.\nAnnyonnyola nti amazzi g’ekyama mu butonde tegavaamu lusu naye bwe gasanga omukazi omucaafu nga tafa ku musajja we naye kennyini gattira ddala muudu kuba abeera teyageetegekedde bulungi.\nAgamba nti abasajja abamu tebagaagala kuba gabonoonera obuliri ate gabeeraliikiriza ne gabateeka ku bunkenke bw’abeera ayagala baddemu luutu endala. Era abasajja abatagaagala, bw’amanya nti omukazi gwali naye alina mangi, tamunoonya nnyo , gajje matonotono.\nLWAKI ABAMU BALINA MATONO ATE ABALALA BALINA MANGI?\nOmukugu mu kujjanjaba abakyala, Dr. J B. Spire Kiggundu okuva ku Henrob Medical Center e Zzana agamba nti abakyala bonna mu butonde balina amazzi.\nAgamba nti Abaganda balina amazzi matonotono olw’engeri gye balyamu ne sitayiro z’akaboozi ze basinga okwettanira ate abava mu bugwanjuba balina mangi okusinga olw’emmere gye balya ssaako okukozesa sitayiro y’ak’e Mbarara eyongera okuzibukula ensulo amazzi ne gaba mangi.\nAgamba nti amazzi agaseerera ng’eminyira gava ku mumwa gwa nnabaana wamu ne mu bisenge by’obukyala, kubanga mubaamu ensanjabavu ‘Bartholin’s glands’ awava amazzi agayamba okuseereza ekkubo.\nAyongerako nti waliwo ebintu ebyabulijjo ebitwetoolodde ebiremesa amazzi okuwera okugeza, emmere gye tulya oluusi ereeta oba okubuza ag’emugga. Agamba nti oluusi n’ekifo abaagalana we beesanyusiriza kiyinza okubuza ag’emugga, naddala ng’omukazi takiwuliriramu mirembe.\nAbayizi abanaawolwa ensimbi balondebwe nâ€™obwegendereza\nBino bye biri mu tteeka lya Regional Tieregional


Bukedde Online - Poliisi yeezoobye n'abawagizi ba Bobi Wine: Akoze sitatimenti\n'Mukama ompadde abaana naye...'\nBy Eria Luyimbazi Deo Ganyana\nOMUBAKA wa Kyaddondo East, Robert Kyagulanyi Ssentamu amanyiddwa nga Bobi Wine, n’abawagizi be beezoobye ne poliisi ebadde ebatangira okutambula naye ng’agenda okweyanjula ku CPS mu Kampala.\nBobi Wine yayitiddwa ku poliisi abuuzibwe ku ky’okukulemberamu ekibinja ky’abantu abatambula mu kibuga nga baagala kutuuka ku kibangirizi kya Ssemateeka okulaga obutali bumativu ku musolo ogwateereddwa ku 'Mobile Money' ne ‘Social media mu mbeera ey’okwekalakaasa.\nKu makya yasoose kugenda ku palamenti okwetaba mu lukuηηaana lwa bannamawulire olwetabiddwaamu abamu ku babaka abali ku ludda oluvuganya gavumenti nga bakulemeddwamu abakulira, Winnie Kiiza, olwayitiddwa okwogera ku nsonga y’emisolo gino.\nKu ssaawa 6:30 ez’emisana Bobi Wine ng’awerekerwako ababaka okwabadde; Winnie Kiiza (Mukazi Kasese) era akulira oludda oluvuganya gavumenti, Flolence Namayanja (Bukoto East), Gilbert Olanya, Zake Butebi (Mityana Munisipaali), Gaffa Mbwatekamwa (Kasambya) n’abalala baasazeewo okutambuza ebigere okuwerekera ku munnaabwe ku CPS.\nOkuva ku palamenti baatambudde ne bakkirira ku Kampala Road okuyita mu maaso ga Uganda House nga batambula badda ku City Square we baayambukidde okutuuka ku CPS.\nKyokka obwedda buli we bayita ng’abantu omuli n’aba bodaboda babeegattako era we baatuukidde ku City Square ng’oluguudo lukwatiridde tewali mmotoka etambula.\nWakatikkati abaserikale ba poliisi baagezezzaako okumulemesa okutambula n’abantu kyokka abawagizi be ne babatabukira wamu n’ababaka abalala nga bagamba “mumuleke atambule kasita agenda ku CPS gye mumuyise.”\nAbaserikale oluvannyuma baasazeeko oluguudo olwambuka ku CPS era wano waabaddewo akanyoolagano nga bakwata abamu ku bavuzi ba bodaboda abaabadde bawerekedde ku Bobi Wine ate bbo abaamawulire babakomezza ku ‘loodi bulooko’ ya CPS ne bakkirizaako Bobi Wine ne babaka banne bokka okuyingira munda.\nBOBI AKOZE SITATIMENTI\nNg’atuuse munda, Bobi ne banne baasoose mu ofi isi ya DPC wa CPS, Joseph Bakaleke oluvannyuma yaggyiddwaayo n’atwalibwa mu ofi isi ekola ku misango gya ‘Media and political’ egy’abaamawulire ne Bannabyabufuzi, n’eno yaggyiddwaayo n’atwalibwa mu ofi isi y’omumyuka w’akulira bambega (OC CID) gye yakoledde sitatimenti.\nWadde nga waabaddewo okutya nti bayinza okumutwala mu kkooti emusindike e Luzira nga bwe babadde bakola ku basajja be, Omwogezi wa poliisi mu Kampala n’emiriraano, Luke Owoyesigyire yategeezezza nti bwe bamalirizza okumubuuza ku bimuyisizza bagenda kumuleka agende eka kubanga teyabadde mukwate.\nBbo basajja ba Bobi Wine okuli; mukulu we Fred Nyanzi amanyiddwa nga Chairman Nyanzi , Eddy Ssebuwufu amanyiddwa nga Eddy Mutwe akolanga kanyama we, David Lule ne Julius mu kiseera kino bali ku alimanda mu kkomera e Luzira gye baasindikibwa ku misango omuli okukuba olukuηηaana olumenya amateeka n’okwekalakaasa nga tebafunye lukusa.


AMAZIGA! Ssemaka attiddwa mu bukambwe lwa ssente, bamulesezza amaka, wuuno omutemu akwattiddwa ebitebye - Galaxy FM 100.2 AMAZIGA! Ssemaka attiddwa mu bukambwe lwa ssente, bamulesezza amaka, wuuno omutemu akwattiddwa ebitebye - Galaxy FM 100.2\nAMAZIGA! Ssemaka attiddwa mu bukambwe lwa ssente, bamulesezza amaka, wuuno omutemu akwattiddwa ebitebye\nPoliisi mu Kampala ekutte omusajja Deo Osombe myaka 42 ku misango gy’okutta namukadde Yusufu Mwebesa myaka 75 abadde omutuuze ku kyalo Lutengo mu Tawuni Kanso y’e Nakifuma-Naggalama mu disitulikiti y’e Mukono.\nOkusinzira ku ssentebe w’ekyalo Geoffrey Kiiza, nga busasaana enkya ya leero Osombe ayingiridde omukadde okuba ssente zonna zeyabadde atuuse mu ttaka okwejjanjaba omusujja gw’ensiri.\nOsombe afumise omukadde ebiso mu lubuto emirundi egiwerako, era omukadde bw’akubye enduulu, mutabani we Julius Mubiru ali mu gy’obukulu 13 asobodde okudda engulu, era naye asobodde okuba enduulu esoombodde abatuuze.\nOmukadde Mwebesa akutukidde mu ddwaaliro Kayunga gy’abadde atwaliddwa wakati mu kutonnya omusaayi.\nWabula amyuka omwogezi wa Poliisi mu Kampala n’emirirwano Luke Oweyesigyire agambye nti omutemu Osombe akwattiddwa era atwaliddwa ku Poliisi y’e Naggalama ku misango gy’obutemu.


Olubereberye 9 LBR - Katonda n'awa Nuuwa n'abaana be - Bible Search\nOlubereberye 8 Olubereberye 10\nKatonda akola Endagaano ne Nuuwa\n1Katonda n'awa Nuuwa n'abaana be omukisa, n'abagamba nti, “Mwalenga mweyongerenga, mujjuze ensi.- 2Ensolo zonna n'ebibuuka mu bbanga na buli kiramu kyonna ekiri mu nnyanja, binaabatyanga. Binaabanga mu buyinza bwammwe.- 3Nga bwe n'abawa ebimera okuba emmere, era mbawadde na buli kiramu ekitambula okuba emmere gye muli; buli kiramu ekitambula kinaabanga kya kulya gye muli.- 4Naye ennyama ekyalimu omusaayi temugiryanga kubanga obulamu buli mu musaayi, temugiryanga.- 5Siiremenga kuzikiriza muntu oba ensolo esaanyawo obulamu bw'omuntu.- 6Buli anattanga omuntu naye anattibwanga, kubanga omuntu yatondebwa mu kifaananyi kya Katonda.- 7Naye mmwe muzaale nnyo, mweyongerenga, mujjuze ensi.”\n8Katonda n'agamba Nuuwa n'abaana be nti, 9“Kaakano nkola endagaano nammwe era n'ezadde lyammwe erinaddangawo;- 10era na buli kiramu ekiri awamu nammwe: ennyonyi ez'omubbanga, ensolo enfuge n'ez'omu nsiko, ne byonna ebivudde mu lyato. 11Nange nkola nammwe endagaano; sikyaddayo kuzikiriza biramu byonna na mataba; amataba tegakyaddamu kuzikiriza nsi nate mulundi gwa kubiri.”- 12Katonda era n'agamba nti, “Kano ke kabonero ak'endagaano ey'emirembe n'emirembe, gye nkoze nammwe era na buli kitonde ekiramu ekiri nammwe: 13ntadde musoke ku bire, abeerenga akabonero ak'endagaano gye nkoze n'ensi.- 14Kale olunaatuukanga, bwe nnaaleetanga ebire ku ggulu, musoke n'alabika, 15najjukiranga endagaano gye nkoze nammwe na buli kiramu kyonna ekirina omubiri; amataba tegaliddamu kuzikiriza biramu byonna ku nsi.- 16Musoke bw'anaalabikanga ku bire, nnaamutunuuliranga ne nzijukira endagaano ey'emirembe n'emirembe, nze Katonda gye nkoze n'ebitonde byonna ebiramu ebiri ku nsi.”- 17Katonda n'agamba Nuuwa nti, “Ako ke kabonero ak'endagaano gye nkoze n'ebiramu byonna ebiri ku nsi.”\nNuuwa n'Abaana be\n18Abaana ba Nuuwa abaava mu lyato be bano: Seemu, Kaamu, ne Yafeesi. Kaamu ye yazaala Kanani.- 19Abo bonsatule Nuuwa be yazaala; n'abaana baabwe be baazaala, be baabuna ensi.-\n20Nuuwa n'atandika okuba omulimi, n'asimba olusuku olw'emizabbibu; 21n'anywa ku mwenge gwalwo ng'ali mu weema ye, bwe yatamiira n'agalamira ng'ali bukunya. 22Kaamu, kitaawe wa Kanani, bwe yalaba ensonyi za kitaawe, n'agenda n'abuulira baganda be ababiri abaali ebweru. 23Seemu ne Yafeesi ne batoola ekyambalo, ne bakiteeka ku bibegabega byabwe bombi, ne batambula eky'ennyumannyuma, ne babikka ku nsonyi za kitaabwe; era amaaso gaabwe ne gatalaba ku nsonyi za kitaabwe. 24Nuuwa omwenge bwe gwamwamukako, n'amanya omwana we omuto kye yamukola,- 25N'ayogera nti,\nAnaabanga muddu w'abaddu eri baganda be.”-\n26Era yayogera nti,\n“Mukama yeebazibwe, Katonda wa Seemu;\nEra Kanani abeerenga muddu we.\n27Katonda agaziye Yafeesi,\nEra atuulenga mu weema za Seemu;\nEra Kanani abeerenga muddu we.”\n28Nuuwa n'awangaala emyaka bisatu mu ataano (350), amataba nga gamaze okubaawo. 29Nuuwa n'afa ng'awezezza emyaka lwenda mu ataano (950).


Bukedde Online - Akatale k'e Bweyogerere koolekedde okuggalwa lwa bujama\nAkatale k'e Bweyogerere koolekedde okuggalwa lwa bujama\nOkukanika obugaali nkuzimbyemu amaka n'oku...\nAbasuubuzi mu katale k’e Bweyogerere balabuddwa ku bujama ne babasuubizza okubaggala ssinga tebakyusa.\nAbasuubuzi nga bali mu lukung'aana olwakubiddwa obukubirire\nJohn Buyego, akulira ebyobulamu e Bweyogerere alabudde abasuubuzi abakolera mu katale k’abalimi e Bweyogerere nga bw’ajja okubaggala olw’obujama obususse ekiyinza okuvaako obulwadde bwa kkolera mu kitundu.\nBuyego ategeezezza nga bwe bagezezzaako okusomesa abasuubuzi ku kikwatagana n'obuyonjo naye abasinga bakyagaanyi okukikwata. Alabudde ab’ebirabo by’emmere okukomya omuze gw’okusaaniika emmere mu buveera n’okusiiga ebirabo byabwe langi nga abataakikole baakuggalwawo.\nYabavumiridde n’okufumbira emmere mu buveera kye yabalabulako edda naye ne bagaana ekijja okulwaza ababagulako emmere.\nHussein Kato, Ssentebe w’akatale kano avudde mu mbeera n’alabula okugoba abasuubuzi abagenda bamansa kazambi okwetooloola akatale ne balekerera okugenda mu kaabuyonjo olw’obutayagala kusasula 200/- ezisabibwa.\nAtegeezezza ng’abasuubuzi bwe basusse obujama kwe kusalawo okukuba olukiiko olw’amangu nga tewannabalukawo ndwadde ziva ku bujama naddala mu biseera bino ebyenkuba. Agasseeko n’abakyala abamansa paadi ze bakozesezza buli wamu n’okuzisuula mu kaabuyonjjo ez’amazzi ne zizibikira.\nAkomye ne ku basala enkoko ku ky’okukozesa obudomola obukozesebwa mu kaabuyonjo.\nJohn Kakande, omusuubuzi mu katale kano ategeezezza nga basuubuzi banne bwe boonoonye ekitiibwa ky'akatale kaabwe nga batuuka n’okuganzika abakazi mu bifulukwa ate gye beeyambira n’asaba ssentebe nti omuntu yenna anaakwatibwa mu bikolwa ebityoboola ekitiibwa ky’akatale agobwe.\nMajid Akweteiro Karim, atwala poliisi y'e Bweyogerere asabye abasuubuzi okuyonja we bakolera bakomye n'omuze ogw’okuyiwa amazzi ne kasasiro mu kkubo kuba byongera obujama mu katale . Abakuutidde okwewala obubbi bw'enkoko naddala mu nnaku enkulu ezisembedde.\nAsembezzaayo eky’okukubiriza abasuubuzi okukolagana ne poliisi okumalawo obumenyi bw'amateeka mu kitundu n’okugunjawo enkola ya mayumbakkumi.\nMajid Akweteiro Karim\nKiprotich ali mu nsiike ku Lwomukaaga


Bukedde Online - Taata alumirizza maama okutta muwala we\nEyatoloka mu kaduukulu n'abba ensawo y'omuserikale bamukutte\nEkkanisa yalagajjalira ettaka lyayo - Maj....\nABANTU bataano bakwatiddwa ku kutemula omusuubuzi eyali akolera ku Luwum Street mu Kampala, eyawambibwa emisanattuku!\nSwaibu Senkunja eyali bba wa Elizabeth Nakato (eyattibwa) ye yasoose okukwatibwa ne mukyala we Racheal Nakyeyune oluvannyuma lw’okumenya ekisenge ky’omugenzi nga yaakafa e Ggangu B, mu Munisipaali y’e Makindye Ssaabagabo ne baggyamu ebiwandiiko by’omugenzi.\nOmugenzi yava ku dduuka lye ku Luwum Street ku ssaawa 8:00 ez’olweggulo oluvannyuma lw’okufuna essimu, nga banne bwe baamubuuza gy’alaga yabategeeza nga bwe yali agenze okukutula ddiiru.\nObujulizi obwakavaayo bulaga nti, olukwe lwandiba nga lwakolebwa aba famire okwali nnyina amuzaala ne baganda be.\nMaama w’omugenzi, Nnaalongo Proscovia Najjuma Nakkungu naye poliisi yamukutte nga kigambibwa nti aludde nga yeewerera okutta muwala we era babadde tebalabagana.\nPoliisi yataasa maama wa Nakato ku bakungubazi abaali baagala okumugajambula n’atwalibwa ku poliisi y’e Matugga ettemu gye lyakolebwa.\nKigambibwa nti maama w’omugenzi yakkiriza nti kituufu baalina obutakkaanya ne muwala we nga buva ku ttaka, kyokka ne yeegaana eky’okuba nga yali yeenyigira mu kumutta.\nOluvannyuma poliisi yamuyimbudde ku kakalu kaayo olw’okuba mulwadde.\nPius Mugambwa, mwannyina wa Nakato naye yakwatiddwa, abakola n’omugenzi bagamba nti yamukubira essimu ku lunaku lwe yattibwa kyokka nga beewuunya okulaba nga mu kuziika teyalabiseeko.\nEnsonda zaategeezezza nti waliwo n’omukozi abadde akolera Nakato eyakwatiddwa, nga kigambibwa nti poliisi esinga kumwagalamu mawulire gakwata ku mugenzi okuva bw’abadde mukwano gwe.\nMugambwa mu sitetimenti gye yakoze ku poliisi e Matugga yakkirizza nga bwe yakubira omugenzi essimu ng’amufunidde abagula poloti ye esangibwa e Bukeerere mu disitulikiti y’e Mukono. Yagambye nti yakanda kulinda mugenzi nga tamulaba.\nBwe yabuuziddwa ekyamugaana okuziika yagambye nti teyamanya bya kufa era agenda okukitegeera nga n’okuziika kuwedde.\nKyokka naye yasonze ku nnyina abazaala Nnaalongo Najjuma n’agamba nti alabika alina ky’amanyi kuba abadde ku mbiranye n’omugenzi.\nYategeezezza nti; “maama yali angula obukadde busatu muttire omugenzi kyokka ne mbigaana. Kyokka kye nsuubira muganda wange omulala ayinza okuba nga ye yali mu lukwe kuba bwe basinga okukola ebintu byabwe ne maama.”\nPoliisi eyogedde Robert Kaccumu, akulira poliisi y’e Kasangati yagambye nti okunoonyereza kukyagenda mu maaso era waliwo abantu be baafunyeeko obujulizi obuyinza okubayamba okuzuula abatemu.\nYagambye nti wadde maama yayimbuddwa kyokka bajja kumuyita ekiseera kyonna abeeko byatangaaza.\nAbaakwatiddwa poliisi yabaggyeeko essimu zaabwe zibayambe mu kunoonyereza.\nTAATA W’OMUGENZI ALUMIRIZZA MUKYALA WE\nOkutta muwa la we Ssaalongo David Ssendagire , taata w’omugenzi yalumirizza mukyala we Nnaalongo Najjuma okubeera emabega w’okutta muwala we Yategeezezza nti obuzibu bwava ku Nnaalongo okutunda ettaka ly’abaana nga tabagambye kyokka bwe baagezaako okulimusuuza n’anyiiga n’atandika okubeewerera okubatuusaako obulabe okutuusa omu lwe yafudde.\nYasabye poliisi obutajja Nnaalongo ku musango kuba engeri gy’abadde yeeweramu alabika ng’alina ky’amanyi ku kufa kwa Nakato.\nEdith Nantongo abadde nfa nfe wa Nakato yagambye nti, omugenzi abadde akimugamba nti alina entalo z’ettaka mu famire era nga waliwo n’abeewera okumutta singa talyesonyiwa.\nN’asaba poliisi ekole okunoonyereza ensobole okuzuula ekituufu.\nVipers esazeeko Mike Mutyaba\nOmujaasi akaabidde mu kkooti ng'awa obujulizi


President Museven agaanye eby’okusala omusolo ku bintu ebirinnye ebbeeyi – agambye mukekkereze byemusobola okugula – CBS FM\nPresident wa Uganda Yoweri Kaguta Museven akawangamudde nti Uganda terina ntegeka yakukendeeza ku misolo gyebimu ku bintu ebirinnye ennyo ebbeyi, ebikaluubirizza obulamu bwa bannauganda.\nPresident Museveni mukwogerakwe eri eggwanga, agambye nti government ssinga ekendeeza ku misolo gy’ebintu ng’amafuta, sukaali, sabuuni, nebirala yakufiirwa emisolo ejisoba mu kitundu ky’akawumbi, nga kwotadde ne shilling ya Ugabda okwongera okunabuuka nnyo.\nAmagezi president Museveni gawadde banna Uganda kwekwesonyiwa ebintu ebimu okutuusa ebbeeyi lwerikendeera naddala ebyo ebisobola okwewalibwa, ate ebirala ebyetaagisa ennyo mu bulamu obwa bulijjo babikekkereze.\nMuseveni mungeri yeemu alabudde banna Uganda abatafuddeyo kujjumbira kulya emmere ennansi gyagambye nti esobola okuyambako okutaakiriza ku mbeera eriwo, era naddamu okukaatiriza ekyokulya muwogo n’akalo, mu kifo ky’okulya omugaati ogulinnye ebbeyi.\nKu nsonga yaamafuta agatakolebwa wano, agambye nti banna Uganda balina okujjumbira enkola endala eziteetagisa mafuta naddala ng’okukozesa amasannyalaze g’amaanyi g’enjuba nebirala, okukendeeza ku nkozesa y’amafuta gagambye nti gonoona n’obutonde bwensi.\nPresident Museveni agambye nti ebbeeyi y’ebintu eyekanamye esaasaanidde n’amawanga amalala nti yavudde ku luttalo lwa Russia ne Ukrain n’envumbo ezatekebwa ku ggwanga lya Russia naddala ku mafuta.\nAgambye nti n’obulwadde bwa COVID19 bwaviirako agamu amakolero agaali gafulumya eby’amaguzi ebiwera okuggalawo\nPresident Museveni agambye nti wadde ebbeeyi y’ebintu erinnye nyo mu kaseera kano, nti naye eby’enfuna by’eggwanga bikyali bulungiko okusinga amawanga amalala mangi.


Bukedde Online - Ow'emyaka 15 alumirizza Ssengaawe okumufumbiza nga taneetuuka\nOw'emyaka 15 alumirizza Ssengaawe okumufumbiza nga taneetuuka\nAbaawambye Namayanja basindikidde abazadde...\nSSENGA eyafumbizza muwala we atanneetuuka poliisi emukutte n’omusajja gwe yamuwa amuwase.\nNabaweesi eyafumbizibwa Ssengaawe Birungi (ku ddyo) nga tanneetuuka\nOkukwatibwa kwabwe kyaddiridde Florence Nakityo omutuuze w’e Mubende gy’alina ebbaala ng’ono ye maama wa Nabaweesi 15, okugenda ku poliisi y’oku Kaleerwe n’aggula omusango ku Joseph Biyinzika 29, omutuuze w’e Kawempe nga mubazzi e Bwaise ne Shamim Birungi ssenga wa Nabaweesi eyamufumbizza.\nNakityo yategeezezza nti baayawukana ne bba ng’omwana akyali muto n’amukuza n’okumuweerera wabula mu 2015 olw’okuba yali takyalina ssente, yasalawo okumutwala mu kika kye ku kyalo Kiganda mu disitulikiti ye Mubende ng’eno Shamim Nabaweesi (ssenga) gye yamunoona n’amuleeta mu Kampala ng’asuubizza okumuweerera yeeyongereyo mu P7 kuba yali amukomezza mu P.6 ku ssomero lya St. Mary’s Primary School e Mubende.\nYangeddeko nti Birungi (ssenga) olwaleeta omwana mu kibuga teyamwongerayo kusoma yamutwala Bwaise n’atandika okuweereza bakasitoma ebyokunywa era ng’eno gye yamufunira omusajja n’amufumbiza ku mpaka.\nYagambye nti waliwo mukwano gwe eyalabye omwana ng’ali mu mbeera mbi nga wano we yasitukidde n’asanga ng’omwana we baamulongoosaamu omwana n’amutwala n’omuzzukulu n’abajjanjabako era bwe baatereddemu n’ajja mu Kampala, poliisi n’ekwata Birungi ne Biyinzika\nNabaweesi : Ssenga yannoona mu kyalo n’angamba nti agenda kunsomesa wabula olwantuusa mu kibuga n’antwala e Bwaise gy’akolera ne ntandika okumuyambako okuweereza ebyokunywa.\nOluvannyuma yandagira mbeere mu mukwano n’omu ku bakasitoma (Biyinzika) kye nawakanya. Wabula lumu Biyinzika yajja ewa ssenga mu zooni ya Ssebina mu muluka gwa Makerere III e Kawempe ssenga n’angamba mbeere naye mu mukwano.\nSsenga yasalawo okufuluma enju n’atusibiramu era Biyinzika n’ankozesa nga bw’angamba nti anjagala nnyo. Oluvannyuma yandagira ngende ewa Biyinzika nkakkalabye obufumbo.\nNg’amaze okunfunyisa olubuto ssenga ne Biyinzika bandagira ngende mu kyalo male okuzaala nti nja kudda. Omwezi oguwedde nga April 7 abasawo mu ddwaaliro e Mityana bannongosaamu omwana wa Biyinzika kati omwana wa mwezi gumu.\nBIRUNGI SSENG A W’OMWANAYEEWOZEZZAAKO\nBirungi: Kituufu omwana namunoona mu kyalo nga mmuleese ku musomesa naye n’anzirukako.\nEkibi sirina poliisi gye naloopako musango mw’ekyo bansonyiwe naye eby’okumufumbiza sirina kye mbimaanyiiko.\nBIYINZIKA AYONGEDDE OKUYIIWAYO SSENGA\nBiyinzika: Amazima Birungi ye yankwasa muwala we afuuke mukyala wange era yansaba ne gomasi nga sirina ssente ne musaba okulindamu nfune.\nEby’okusindika Nabaweesi mu kyalo twakiteesako ne Birungi ne tukkiriziganya nti amale okugenda okuzaala era obuyambi mbadde mbuwaayo.\nPoliisi egamba nti Birungi ne Biyinzika baguddwaako omusango ku fayiro SD:18/04/05/2018 nga fayiro yaabwe ebatwala mu kkooti emaliriziddwa ng’eri CRB 080/18\nOmusolo omupya ku kasooli gunyiga mulimi\nZitujja eηηoma zitujja lwa ssente .... ez’abavubuka!\nOmukazi afumise bba ng'amulanga kukwata ssimu ye


Luganda – Oluganda – Get up to 50% off when you buy multiple small stickers.\nEbitundu bibiri bikubye ekibuga Beirut\nNga August 4, 2020, ekifo ekiterekebwamu ttani za ammonium nitrate nga 2750 ezaali ziterekeddwa mu ngeri etali ya bulabe ku mwalo gw’e Beirut, Lebanon kyakuma omuliro ne kitandika okubwatuka okw’amaanyi okwali kwa waggulu okwasaanyaawo ebitundu ebinene eby’ekibuga eky’edda.\nJune 13, 2022 by admin Luganda - Oluganda 0\nLeero twogera ku nkyukakyuka, okuyiiya n’okwettanira.\nTv ya langi bwe yafuluma mu Italy mu myaka gya 1970, ab’obuyinza mu kitundu kino baasazaamu TV ezisinga nga bagamba nti tezikola kugezesa kumala era nti ziyinza okuba ez’obulabe eri abalabi. Mpozzi baali batuufu, mpozzi nedda. Ensonga eri nti yali tekinologiya atabangula gavumenti gwe yagezaako okulungamya kubanga tebaagitegeera.\nEkyokulabirako ekirala ye yintaneeti.\nMay 28, 2022 by admin Luganda - Oluganda 0\nEkintu ekiyitibwa electromagnetic induction. Etteeka lya Faraday – Luganda\nEkintu ekiyitibwa electromagnetic induction kyazuulibwa Michael Faraday ne Joseph Henry, ebivudde mu kugezesa okwasooka okulaga ekintu ekiyitibwa electromagnetic induction bifulumizibwa mu 1931 nga Faraday. Ekintu ekiyitibwa electromagnetic induction kiri mu kulabika kwa vvulovumenti y’amasannyalaze agaleetebwa n’akasannyalazo akaleetebwa mu nkulungo esaliddwako ensengekera ya magineeti ekyukakyuka mu kiseera. Okugezesa okwangu okulaga ekintu kino kulagiddwa mu kifaananyi 1. Tulina koyilo ku nkomerero zaayo gye tuyunga miliamita nga tukola ekiyungo ekiggaddwa. Tuleeta magineeti mu bitundu ebiriraanye nkulungo eno. Singa magineeti eba ewummudde, ammeter telaga current yonna. Singa magineeti etambuzibwa okudda emabega wakati w’okukyuka kwa koyilo empiso ya ammeter ekyama ekiraga okubeerawo mu nkulungo ya koyilo akasannyalazo akayitibwa induced current ekiraga nti enkola eno (coil + magnet) yeeyisa nga jenereta y’amasannyalaze, vvulovumenti y’amasannyalaze okulabika nga bayitibwa voltage induced electric motors.\nMay 21, 2022 by admin Luganda - Oluganda 0


Minisita Haruna Kasolo anonyerezebweko ku ffujjo lye Kyotera! NRM elagidde SsabaPoliisi Ochola - Watchdog Uganda\nOmuwanika we Kibiina kya NRM Rose Namayanja Nsereko ku kkono, ate ku ddyo ye Minisita Haruna Kyeyune Kasolo\nABAKULEMBEZE mu kibiina kya NRM balagidde Ssabaduumizi wa Poliisi ye Ggwanga Okoth Ochola okunoonyereza ku bikolwa eby’effujjo ebyakoleddwa mu Disitulikiti ye Kyotera, nga kigambibwa nti Minisita Haruna Kyeyune Kasolo era nga ye Mubaka we Kitundu kino yabibaddemu n’omukono.\nEffujo lino lwatwaliddemu n’obulamu bw’omuntu omu, nga kigambibwa nti Poliisi ye yamukubye amasasi nga egezaako okuyimiriza okukakkanya abawagizi ba Ssentebe we Kyotera aliko Patrick Kintu Kisekulo ababaadde bayisa ebivvulu mu gombolola ye Nabigasa mu Kyotera.\nKigambibwa nti Ssentebe Kintu Kisekulo bayawukana ne Minisita Kasolo oluvanyuma lwa Charles Lubega Ziriddamu okumumegga mu kamyufu ke Kibiina era nakomawo ku bwa namunigina alwanire entebbe mwali kati.\nAbakulu mu NRM nga bakulembeddwamu omuwanika we Kibiina Rose Namayanja Nsereko, olunaku lwe ggulo baatuzizza olukungaana lwa bannamawulire ne bategeeza nga bwe bamaze okulagira akulira Poliisi mu Ggawmnga Okoth Ochola anoonyereze ku nsonga zonna ezaabadde e Kyotera.\nOno yagambye nti n’olukungaana olwakubiddwa Minisita Kasolo telwabadde mu mateega agafuga enkungaana ezalambikibwa ku lwe kirwadde kya Covid 19, nti kubanga abantu baabadde bangi nnyo ekiyinza okuletawo ekirwadde okwongera okusaasana.\n“Ne Bannakibiina banaffe abalala tubategeeza nti mukomye okukuba enkungaana gaggadde, kubanga bwe munakikola omukono gwa mateeka gujja kubakwatako, ne kilala mufeeyo ku bantu bammwe abagenda okubalonda kubanga tebajja kubalonda nga balwadde oba nga bafu” Namayanja bwe yagambye.\nMinisita Kasolo bwe yatuukiriddwa ku nsonga zino yagambye nti mu kiseera effujjo we lyabereddewo yabadde mu Gombolola ye Lwankoni nga anoonya kalulu nagamba nti ebyakoleddwa tabilinaamu yadde omukono.\nWabula yenyamidde olw’abavubuka abatambula nga beewera okutuusa obulabe ku bawagizi ba NRM, nagamba nti abo bbo wakuttunka nabo.\nI want to push South Sudan into elections- Museveni tells US, UK Special envoys


Bukedde Online - Yadde mwannyimye kaadi naye nkyali wa NUP era ku Kyagulanyi kwenfiira - Chameleon\nYadde mwannyimye kaadi naye nkyali wa NUP era ku Kyagulanyi kwenfiira - Chameleon\nTrump ne mukazi we bakwatiddwa ssenyiga omukambwe aba Republican ne basattira\n'Mugatte BannaNRM tusobole okwenywereza mu...\nOmuyimbi Joseph Mayanja amanyiddwa nga Jose Chameleon, y'omu ku baasunsuddwa akakiiko k’ebyokulonda okuvuganya ku bwannamunigina ku kifo ky’Obwaloodi Meeya, nga talina kibiina mwaggyidde.\nChalemeon ng'awaga oluvannyuma lw'okumala okwewandiisa. Ebifaananyi bya STUART YIGA\nAkulira eby'okulonda mu Divisoni y'e Nakawa, Fredrick Muwaya ye yalangiridde Mayanja, ng'omu ku beesimbyewo oluvannyuma lw'okutuukiriza ebisaanyizo ebyetaagisa ku ofiisi z'akakiiko ezisangibwa e Ntinda.\nChameleon yagambye nti wadde tetyaweereddwa mukisa kuvuganya ku kaadi ya NUP, akyali mmemba wa kibiina omujjuvu era ku Robert Kyagulanyi Ssentamu (Bobi Wine), kw'afiira ku bwa Pulezidenti olw'ensonga nti bafaanaganya endowooza y'enkyukakyuka.\nYaweze okumegga bonna be yeesimbyewo nabo n'agamba nti ye 'Majegere' tewali ayinza kumuwangula era nga akabonero ke ssaawa.\nEyali omubaka wa Makindye East mu Palamenti, Michael Mabikke, ne Henry Lubowa, be baamusembye nga yeewandiisa.\nNg'amaze okwewandiisa, Mayanja, yalidde mu ndago oluyimba lwa ‘Baakusanga okoledde' olwo abawagizi be ne baleekaanira waggulu ekyawaliririzza abeebyokwerinda okumulagira ayingire mu mmotoka ye eyabadde enjeru ekika Kya Land Cruiser V8, bamuwerekere adde ewuwe.\nYavudde ku kitebe ky'akakiiko wakati mu kukubirwa emizira n'enduulu okuva mu bawagizi be nga eno bw'abawuubirako era nga bw'awaga.\nBwe yabadde tannawandiisibwa mu butongole, Chameleon, yalumbye Lukwago, gwe yagambye nti ku myaka ekkumi gy'amaze ku bwa Loodi Meeya, talina kipya ky'ayinza kuleetawo mu Kampala mu myaka etaano egiggya.\n"Kampala yeetaaga abakulembeze abapya abalina endowooza empya omuntu w'awansi lwajja okumweyagaliramu," Chamiiri bwe yagambye.\n"Mpagira People Power, ne NUP, nga ekibiina wadde nga neesimbyewo ku lwange ng'Omuntu, era nina essanyu nti kati ndi kandideeti omujjuvu tugende mu kisaawe twegere eryanyi abantu be banaasalawo asinga,"Mayanja bwe yategeezezza.\nAbeegwanyiza ekifo ky'obwa Loodi Meeya bali mukaaga ng'abalala kuliko; Meeya aliko, Ssaalongo Erias Lukwago, Beatrice Kayanja, eyeesimbyewo ku kaadi ya DP, Isaac Ssendagire, atalina kibiina mwajjidde, Innocent Kawooya, Ben Lule, bombi nga tebalina kibiina mwe bajjidde, wamu ne Daniel Kazibwe amanyiddwa nga Raga Dee, ono nga y'akwatidde NRM, bendera.\nEmidaala n'amaduuka mu USAFI byakugabibwa buto\nAba Kivumbi bawadde KCCA nsalessale ku bya Owino


Njagala mumyuka wange nkole emirimu, Munyagwa – Watchdog Uganda\nOMUBAKA Mubarak Munyagwa olubadde okutuuka mu offiisi y’akakiiko akanoonyereza ku nkozesa ye nsimbi mu bitongole bya Gavumenti COSASE naatandikirawo okubanja bamuwe omumyuka alyooke atandike bulungi emirimu gye.\nMunyagwa agamba nti ddembe lye okuba n’omuntu amumyuka aleme kumenyeka nnyo n’amirimu gya offiisi ennene bweti eyamuwereddwa.\n“Ngenda buli kaseera kubanja Sipiika n’akulira oludda oluvuganya bampe omuntu amyuuka kubanga nange mbeera najagala nfisseewo akadde akakola ku byange nga omuntu, awo abeera anyambako ku mirimu” Munyagwa bwe yagambye.\nMu kusooka akulira ekibiina kya FDC Patrick Amuriat yali alonze omubaka wa Rubaga South Kasibante Moses amyuke Munyagwa, kyokka Sipiika Rebecca Kadaga nga yeyambisa obuyinza obumuwebwa okubeera nga y’akulira ababaka abatalina ludda mu palimenti nagaana era naamulonda okutuula ku kakiiko akakakasa ababa balondeddwa ( Appointments Committee).\nOkuva olwo abakulira oludda oluwabula Gavumenti babadde bagezaako okukkirizisa Sipiika aleke kasibante akole ne Munyagwa naye yagaana, ekyaletawo ekifo ky’obumyuka okusigala nga kikalu.\nMunyagwa era asekeredde abalowooza nti tajja kusobola offiisi eno, nagamba nti yali meeya wa Kawempe emyaka 5 era yali atuuza enkiiko buli kaseera kyagamba nti kyamuwa obumanyirivu okusobola okuddukanya emirimu mu Gavumenti ez’ebitundu.\nPoliisi egenda kuyita Major Gen. Kyaligonza abuuzibwe ku by'okukuba omuselikale waayo\n9th September 2019 at 16:25\n24th January 2017 at 17:33


Bukedde Online - Eyabuuse okuva ku kuzimbe kya Mabiriizi afe alulojja: Yeetondedde nnannyini mmotoka\nEyabuuse okuva ku kuzimbe kya Mabiriizi afe alulojja: Yeetondedde nnannyini mmotoka\nJamil Mukulu alaze obukambwe mu kkooti omulamuzi n'adduka\nAbatuuze balwanidde mu maaso ga Minisita l...\nAdded 6th September 2016\nOMUVUBUKA eyabuuse ku kizimbe kya Mabiriizi ne yekkata wansi azze engulu ne yeewuunya engeri gye yawonyeemu!\nLule ng’ali ne nnyina Namakula ku kitanda. Ku Lule ng’ali ku kizimbe waggulu.\nNnyina Amatu Namakula naye atenderezza amaanyi ga Katonda olw’engeri mutabaniwe gye yavudde mu bbanga okwetta kyokka n’amaliriza ng’afunye ebiwundu bitono mu kyenyi n’okumenyeka omukono ogwa kkono.\nOmuvubuka ono yategeezezza Bukedde nti ye Mustafa Lule era wa myaka 20.\nYagambye nti aludde ng’atawaana n’ebizibu okutuusa lwe yaweddemu essuubi n’asalawo okwetta, wabula Katonda n’amulaga nti yabadde akola nsobi era kati yafunye essomo, n’ebirowoozo by’okwetta takyabirina.\nLule yagambye nti yagendako ewa nnyina n’amutegeeza ng’ensi bw’emutamye kyokka nnyina n’alowooza nti bya lusaago era bwe yabuliddwa omuntu ategeera embeera gy’ayitamu, kwe kufuna endowooza enkyamu ey’okweggya mu bulamu.\nYagambye nti yakolerako ku Mabiriizi Complex ng’omulimu tegunnaggwaawo era y’ensonga lwaki yasazeewo kwettira ku kizimbe ekyo.\nLule yagambye nti akuze ne nnyina nga babonaabona naddala mu by’ensimbi era n’atuuka n’okuwanduka mu ssomero n’atandika okukola wabula n’omulimu gw’okukola mu dduuka gwe yali afunye ne guggwaawo nga mukamaawe agenze ebweru w’eggwanga.\nMustapher Lule ng'apooceza ku kitanda mu ddwaaliro e Mulago oluvvanyuma lw'okwekasuka okuva ku kizimbe kya Mabiriizi Plaza n'agwa wansi .\nYannyonnyodde nti mu mbeera gy’abadde ayitamu, ekibadde kisinga okumuluma y’engeri kitaawe Sulaiman Ssebuufu gye yamusuulirira ate nga musajja eyeesobola, alina ssente ezirabirira n’abaana abatali babe.\nKu Lwokutaano, omuvubuka ono yasooka kubuuza madaala gatuuka ku ntikko y’ekizimbe kya Mabiriizi ku Kampala Road era bwe baagamulaga n’ayambuka waggulu, n’aggyamu essaati n’asaba n’essaala olwo ne yeekanyuga ng’akulembezza lubuto.\nWabula yagudde ku mmotoka y’Omuyindi n’egongobala era ky’ekyamuyambye obutasesebbuka.\nOmuvubuka ono yasabye abantu okumusonyiwa olw’okugezaako okwetuusaako obulabe era ne yeetondera ne nannyini mmotoka gye yayonoonye.\nNnyina Namakula naye yasabye abazirakisa okumuyamba ajjanjabe mutabaniwe kubanga ategedde ensobi era asobola okubeera ng’ayambiddwa asobola okubeera eky’okulabirako ky’abantu abaweddemu essuubi ababeera baagala okwetta.\nMu kiseera kino baagala emitwalo 45 ez’okukubwa ekifaananyi okuzuula oba akawanga tekaakoseddwa wabula tebazirina. Namakula yasabye abazirakisa okumufunira ku 0792590082.\nOlwaleero tulumyusizza twerage amapenzi\nJose katono ankutule omutima ku Valentayini


Mu bbinu lya ‘‘Ekyepukulu Ani Asinga 2019’’, wagenda kubaayo empaka z’omuntu asinga obubi mu ggwanga. Godfrey Baguma alina engule ya Ssebabi okuva mu 2013, olwalabye akalango ku ttivvi n’akuba emmeeza. Ani ategese ebintu ebyo nga tanneebuuzizzaako. Eyo engule yange era sigita okutuusa nga nfudde.\nNaye bwe wabaayo omusajja oba omukazi alowooza nti ansinga obubi ajje mu kisaawe e Wankulukuku nga August 4, 2019 tuvuganye alyoke ategeere ekibonerezo kyendiko. Bwe banaamala okulonda ssebabi bagenda kulonda omusika wa Ofwono omusajja eyali asinga obuwanvu mu ggwanga. Kuno baakuzzaako empaka z’omwana asinga okwavula n’oluvannyuma basumulule omuziki okuva mu bayimbi ab’enjawulo okuli: David Lutalo, Sheebah Karungi, Chozen Becky, Geoffrey Lutaaya ne Irene Namatovu, Haruna Kitooke, Kazibwe Kapo n’abalala okuzibya obudde. Wagenda kubeerayo n’okuvuganya wakati w’abayimbi abakazi n’abasajja ng’abawanguzi baakufuna engule.\nOmutegesi w’ekivvulu kino Abbey Musinguzi amanyiddwa nga Abtex yategeezezza nti kino ekivvulu bakyongeddeko erya Musanyusa kubanga okuva lw’oyingira ekisaawe okutuusa lw’ofuluma ogenda kuba mu nseko, okusala ddansi, okulya n’okunywa ku 10,000/- gokka. Ekivvulu kino kiwagiddwa Vision Group efulumya ne Bukedde.


Minisita Beti Kamya yategeeza nti abakolera ku Namirembe Road bagenda kweyongera okukola obusuubuzi kubanga abantu bagenda kweyongerako obungi nga batambula n’okugulako ebintu. Oluguudo lugenda kusimbibwako ebimuli n’emiti ebbali ate lussibweko ebisikiriza abantu nga batambula okulaba n’okwetegereza amaduuka agatunda kalonda w'ebintu eby'enjawulo era lugenda kussibwako amataala amanene n’ebyokwerinda nga binywevu.\nOLUGUUDO lwa Namirembe olukolebwa okufuulibwa olw’ebigere ebitundu ebimu ebiwedde bisiddwaamu obugulumu okutangira mmotoka obutaddamu kulukozesa.\nEkitundu okutandikira ku bbaasi za Jaguar okugatta ku masahhanzira ga Pride nga ova e Bakuli lwaggalwa dda n’obugulumu.\nObugulumu bulaga nti ekitundu ekikolebwa kye kizibibwa nga tewali mmotoka kuddamu kuyitawo era bayinginiya ba kkampuni ya Sterling Civil Engineering abalukola omulimu bagukute na maanyi.\nKyokka bannannyini poloti n’abamu ku basuubuzi ku Namirembe Road bakyalumiriza nti, bagenda kufiirwa ate ne poloti zaabwe zigwe bbeeyi lwa KCCA kugaana kubawuliriza.\nAbakolera ku paaka ya Namirembe esangibwa emabega wa bbanka ya Centenary basattira.\nMuzamir Musoke yagambye nti, KCCA yagaana okumenya ebimu ku bizimbe ebyazimbibwa mu kkubo okusobola okugaziya oluguudo lwa Ssemugooma kisobozese poloti n’ezimu ku mmotoka eziva mu paaka okutambula obulungi.\nYagambye nti kumpi zooni nnamba eya Kisenyi I okuva mu masahhanzira ga Blue Room okwambuka okuyita emabega wa Centenary Bank poloti zonna awo tezirina kkubo.\nKCCA yakkiriza abamu ku bagagga okuzimba ne bazibirayo poloti eziri munda era KCCA baagikuba mu kkooti kati bagisaba ebaliyirire buwumbi singa tekola kye bagisaba.\nSsentebe wa NRM mu Kampala Central, Salim Uhuru yagambye nti ekitundu ekitono ekyakaggalwa kyatandise dda okukosa abasuubuzi.\nEnguudo eziyita e Kampalamukadde zikwatirira obulippagano era KCCA esaana ezifuule za 'One Way'.\nOlwa Namirembe nalwo lusaana kufuula 'One Way' nga lufulumya mmotoka waakiri ezimu naye nga lwonna teruzibiddwa.\nYagambye nti ate okutaasa ku bulippagano KCCA egaziye enguudo mu Kisenyi oba kyetaaga kumenya bizimbe ebimenye ebaliyirire.\nAte Bashir Ssali (muwandiisi wa LC 1 Muzaana) yagambye nti, oluguudo lufuulibwe 'One Way' naye teruggalwa lwonna olw’embeera y’obulippagano eyatandise dda okukosa abantu.\nSsentebe wa Blue Room Asuman Lukwago yagambye nti, KCCA ebakolere enguudo okubayambako obutanyigirizibwa nnyo naddala mu kyalo kye omusangibwa paaka ya takisi ate n’oluguudo balufuule lwa 'One Way'.\nOmusuubuzi Wahab Barekye yagambye nti, KCCA egonjoole enkaayana z’ebizimbe ebyaggalira poloti z’abalala kubanga singa KCCA teyabakkiriza kuzimba tewaalibaddewo kuyomba kwonna.\nYagambye nti, KCCA ekole oluguudo kyokka ng'egezaako okulaba nti abantu tebakosebwa nnyo mu kuziba amakubo.\nOmwogezi wa KCCA Peter Kaujju yagambye nti, KCCA terina ky'eyagaliza kibi Bannakamapala era byonna bye bakola bagenderera kulaba nti abantu beeyagalira mu kibuga ky’eggwanga.\nYagambye nti baaniriza ebirowoozo era abakungu ba KCCA bazze bawuliriza n’okusisinkana abakulembeze ku mitendera egy'enjawulo ne babannyonnyola.\nYagambye nti bagenda kukola oluguudo buli alukozesa yeeyagale.\nMinisita Beti Kamya yategeeza nti abakolera ku Namirembe Road bagenda kweyongera okukola obusuubuzi kubanga abantu bagenda kweyongerako obungi nga batambula n’okugulako ebintu.\nOluguudo lugenda kusimbibwako ebimuli n’emiti ebbali ate lussibweko ebisikiriza abantu nga batambula okulaba n’okwetegereza amaduuka agatunda kalonda w'ebintu eby'enjawulo era lugenda kussibwako amataala amanene n’ebyokwerinda nga binywevu.


Bukedde Online - Omwana afiiridde mu nkuba e Lubya, amayumba n'amasomero gasigadde ku ttaka\nOmwana afiiridde mu nkuba e Lubya, amayumba n'amasomero gasigadde ku ttaka\nLeero mu mboozi z'Omukenkufu, tukulaze engeri butto wa 'Flax' gy'ayamba okuzimba obwongo mu baana\nAba famire y'omuwala eyattibwa ne Kirumira...\nAbatuuze ku mwalo gw’e Kirewe mu tawuni kanso y’e Lubya mu disitulikiti y’e Buvuma baaguddemu encukwe, omwana ow’emyezi omunaana bwe yafiiridde mu nnamutikwa w’enkuba eyabaddemu kibuyaga amanyiddwa ng’ensoke ng’era ono yatikkudde n’obusolya ku mayumba ssaako amasomero mu miruka egy’enjawulo.\nOmwana afiiridde mu nkuba e Lubya, amayumba n’amasomero gasigadde ku ttaka\nGad Onyango, kkansala akiikirira tawuni kanso y'e Lubya ku disitulikiti yagambye nti muwala w'omutuuze Fred Wanyama ow'emyezi omunaana ye yakubiddwa ebifunfugu n'afa oluvannyuma lwa kibuyaga okugitikkulako akasolya. Wanyama mutuuze ku mwalo gw'e Kirewe.\nOnyango yagambye nti n'abatuuze abalala 3 ku mwalo gw'e Kirewe baafuna ebisago eby'amaanyi ne baddusibwa mu malwaliro ng'embeera yaabwe ssi nnungi.\nSsentebe wa tawuni kanso y'e Lubya, Yusuf Mbuubi yagambye nti kibuyaga ono yagoya amasomero asatu okuli erya Kirewe P/S, Namiti P/S ne Lubya P/S ssaako amayumba g'abatuuze agaali gakunukkiriza mu 40.\nMbuubi yakubidde be kikwatako omulanga okudduukirira abantu abatakyalina we basula ssaako amasomero agaatikkulwako obusolya n'ebizimbe n'ebireka ku ttaka.\nJames Osege, omusomesa ku ssomero lya Namiti P/S erimu ku gaakubibwa ensoke yagambye nti mu kadde kano tebakyalina we bayinza kusomeseza bayizi ng'ebibiina babiteeka wansi wa miti.\nOno yagambye nti beekubidde enduulu ku tawuni kanso ne ku disitulikiti nga basaba badduukirirwe wadde nga kibadde tekinnasoboka.\nAbasomesa ku masomero agaakosebwa kibuyaga baalaze okunyolwa okulaba ng'amasomero gaabwe mu kadde kano nga gali mu mikono gya gavumenti tegalina zi kaabuyonjo ng'abayizi n'abasomesa beeyambira mu nsiko kye bagamba nti ssinga tekikolebwako mangu batuuse okufuna endwadde eziva ku bukyafu omuli cholera n'ebiddukano.\nYe omukulu w'essomero lya Kirewe P/S Christopher Obulu yategeezezza nti wadde nga ne kibuyaga nga tannabakuba ng'abayizi ebibiina tebibamala era nga bagatta ebisukka mu kimu, mu kiseera kino embeera yaabwe mbi nnyo olw'obutaba wadde n'emiti egiyinza okukola ebisiikirize ne basomesezaamu abayizi.\n"Kati twekukuutiriza mu kkanisa abayizi bonna mwe tubasomeseza eky'okukola tetukirina era tusaba okusaba kwaffe kutunulwemu mangu," Obulu bwe yannyonnyodde.\nSsentebe wa disitulikiti y'e Buvuma, Alex Mabiriizi yategeezezza nti kyannaku okulaba nga disitulikiti ebadde mu kaweefube wakunoonya ensimbi okusimbira amasomero gano agaakatwalibwa gavumenti omwaka guno ebibiina ate kibuyaga n'asuula n'ebyo ebibaddewo sso nga zzo ssente ezibazimbira ebibiina ebipya tebannazifuna.\nMabiriizi yasabye woofiisi ya Ssaabaminisita wa Gavumenti, minisitule y'ebigwa bitalaze ne minisitule y'eby'enjigiriza okudduukirira abantu b'e Buvuma mu kaseera kano akazibu ke balimu.\nWabula ye omubaka wa palamenti omukyala ow'e Buvuma, Jennifer Nantume Egunyu yasobodde okudduukirira amasomero agaakoseddwa n'eminwe gy'amabaati 40 ku buli limu ssaako ensimbi enkalu akakadde kamu n'ekitundu nga zino yalagidde bazigulemu bbulooka bwe kinaggwa abaweereze sseminti basobole okuzimba waakiri ku buli ssomero ekizimbe kya bibiina bibiri abayizi basomeremu.\nNantume yategeezezza nti ebbanga ddene nga bakubira gavumenti omulanga ebataase ku bintu ebiyinza okusitula omutundo gw'eby'enjigiriza ku masomero omuli okubazimbira ebibiina ssaako zi kaabuyonjo wadde nga kibadde tekinnasoboka n'asaba abakwatibwako ku mulundi guno basitukiremu.\nKirewe mu tawuni kanso y’e Lubya mu disitulikiti y’e Buvuma\nSsaabalabirizi Ntagali alangiridde okuwummula mu March wa 2020\nGwebakwatidde mu bubbi asimattuse okuttibwa abatuuze\nMagogo asiimye Gavumenti okukkaanya ne FUFA\nFUFA eri mu kattu eddukidde wa Katikkiro wa Uganda\nMagogo akakkasiza FUFA okwewandiisa ne NCS


Bukedde Online - Eya Uganda ewangudde mu volleyball\nEya Uganda ewangudde mu volleyball\nKIU ekubye City Oilers n'ewaga\nRugby Cranes ekubiddwa Namibia mu za Golde...\nNemostars yawangudde obugoba 25-20, 25-19, 25-13 ng’eri mu kibinja A omuli kiraabu okuli; Ahly (Misiri), Prisons (Kenya), Police (Ivory Coast), Espoir (COD), Redskin (Lesotho) nga kati ezzaako Police eya Ivory coast.\nabazannyi ba Nemostars\nNEMOSTARS 3-0 Red Skins\nNEMOSTARS abaakiikiridde Uganda mu mpaka za volleyball ez'abasajja eza Men’s African Volleyball Club Championship, beeriisizza nkuuli bwe baagudde ekiyiifuyiifu ku Red Skins eya Lesotho ne bagikuba enzannya zonna ssatu ku Lwokusatu e Cairo, empaka gye ziri\nAndrew Okapis omutendesi wa Nemostars agamba nti entandikwa ebawadde amannya lwakuba bakyalina olugendo lunene.\nAbaakiikiridde Uganda abalala aba KAVC baakubiddwa Elgiesh eya Misiri ku nzannya 3-0 mu luzannya olwasoose wabula nga basuubira okweyubulira ku Olympique eya Algeria mu luzannya oluddako.\nAbantu 16 balumiziddwa mu kabenje\nAkabenje katuze 10


MU maka awagenda okubeera okwanjula kw'omuyimbi Rema Namakula ne bba Hamza Sebunya embeera ya keetalo.\nBukeddeOnline yatuuseeko mu maka gano n'esanga ng'ekifo kiri mu kuyooyootebwa, abasiizi ba langi, abayoola kasasiro, abazimbi abakola ku by'okwerinda abasaawa amakubo agatuuka mu maka gano nga buli omu ali keetalo.\nAmaka gano agatemya ng'omuntu ga mwami n'omukyala Francisco Ssemwanga nga gasangibwa Nabbingo mu Bataka era ng'omukyala yeyanjudde nga "maama wa Rema."\nOkuyingira mu maka gano osooka kulaba asikali era ng'ono okukiriza okuyingira alina okufuna olukusa okuva ewa mukamawe.\nAmaka gano gaazimbibwa mu ngeri ya njawulo era nga galina ggeeti bbiri ennene ng'emu yeyambisibwa abasula mu maka gano ate endala abagenyi ababa bayitiddwa ku mikolo egy'enjawulo.\nNg'amaka agazimbibwa ku pulaani, omuntu ali ebweru tayinza kulaba kiri munda kubanga ekikomera kiwanvu ddala nga bwobeera ebweru ennyumba oba ogirabako kitundu kya waggulu kyokka.\n‘'Enteekateeka zonna zitambula bulungi kati tulinze lwa November 14, 2019 kyetinde ‘'Omu ku booluganda lwa Rema bwe yategeeezezza\nYakkaatiiriza ng'omutu atalina kkaadi bwatagenda kukirizibwa kwetaba ku mukolo guno nga nenyambala ya bantu bonna erinaokubeera ng'ewesa omukolo ekitiibwa nga ku kino ne bannamawulire abafuna kkaadi abasabye okugoberera enjambala ey'enoono.\nAbagenyi basuubirwa okutandika okutuuka ku ssaawa 5:00 ez'okumakya.\nAB'OKUKYALO 15 BAYITIIDDWA\nOlw'embera y'omukolo tetusobola kuyita buli omu era tusaba abataayitiddwa okutusonyiwa.\nSsentebe w'ekyalo, Godfrey Mugerwa yagambye nti y'omu ku bagenyi abayite ku mukolo guno nga ne kkaadi yagifuna dda kyokka yagambye nti okusinziira ku kkaadi gyalina eriko ennamba y'emmeza kwalina okutuula nga kijja kuba kizibu omuntu ataayitiddwa okugwetabako.\nMusse ekitiibwa mu biraamo - Kiganda\nAbaagala obulamu temusaagira mu nsonga ya COVID 19\nEngeri Freeman ne Butebi gye batabaganye\nZiizino entalo Sheikh Muzaata z'azze alwana